
Școala de Meserii de la Pitești. 
Prima promoţie (1882-1885) 


Școala de meserii de la Pitești a luat ființă în 1882, din 
iniţiativa Prefecturii Judeţului Argeș, în frunte cu 
prefectul, colonel Alexandru Budișteanu, cu două ateliere, 
de tâmplărie și de fierărie, care erau frecventate de 15 
elevi, bursieri ai judeţului. 

Prima promoție a școlii (din septembrie 1885) a fost 
restrânsă, fiind formată din patru tâmplari și trei fierari. 

În 1885, personalul școlii era compus dintr-un post de 
director, care era și profesor (A. Chirvasiu), un director 
pedagog și intendent, trei maiștri și trei servitori (bucătar, 
rândaș și spălătoreasă). 


Prezentare realizată de dr. Aurel Radu. 
Sursa foto: Muzeul Judeţean Argeș, Fototeca, 
inventar 5.433. ) 

Studii 


POSTMODERNISMUL din perspectivă istorică, 
socială, religioasă şi juridică 


Argument 

Evoluţia umanităţii de la începuturi şi până în 
prezent, istoria culturii şi a civilizaţiei au fost împărțite 
în epoci după mai multe criterii printre care amintim: 
raporturile dintre om, societate şi univers, relaţia 
dintre rațiune şi sensibilitate, specificul cunoașterii, 
sfera valorilor, caracteristicile creaţiei umane, dar şi 
modul în care omul a înţeles relaţia sa cu Dumnezeu. 
Nu există opinii unanime în această periodizare a 
istoriei culturii şi civilizaţiei, însă majoritatea autorilor 
identifică: cultura şi civilizaţia antică, epoca 
medievală,  goticul,  renaşterea, clasicismul, 
iluminismul, modernismul şi epoca în care se pare că 
ne aflăm noi, postmodernismul. Sintetizând şi 
grupând aceste trăsături, în opinia noastră considerăm 
că istoria culturii şi civilizaţiei umane, poate fi grupată 
în trei perioade mari: epoca antică; clasicismul care 
include goticul, renaşterea, barocul şi iluminismul; 
modernismul şi postmodernismul (despre acesta din 
urmă vom face câteva succinte consideraţii). 

Din perspectiva revelaţiei naturale şi supranaturale, 
a dreptei credinţe, alături de alţi autori, cum ar fi 
Mircea Eliade, considerăm că istoria umanităţii poate 
fi împărţită în epoca precreştină și epoca creştină. În 
prezent există numeroase religii, confesiuni religioase, 
secte, dar care nu au vocaţia universalităţii, inclusiv 
sub aspect raţional şi valoric, aşa cum o are 
creştinismul, nu exprimă şi nu cuprind Adevărul 
ontologic Absolut, nu îl recunosc pe Dumnezeu, unic în 
ființă şi întreit în Persoane care este Cel ce este, Calea, 
Adevărul şi Viaţa, nu cunosc şi nu recunosc tainele 
Duhului Sfânt și ale Bisericii şi nici rolul mântuitor al 
Crucii Domnului şi nici sfinţenia Maicii Domnului ca 
Născătoare de Dumnezeu, a Fiului lui Dumnezeu, Care 
s-a făcut om, a luat din iubirea sa necuprinsă și firea 
omenească, S-a jertfit şi a Înviat pentru a noastră 
mântuire, pentru ca şi noi să devenim fii ai lui 
Dumnezeu după har. Vorbesc cel mult de adevăruri 
relative ale existenţei, de un transcendent divin 
impersonal, fără a face distincţia dintre necreat şi 
creat, cum este cazul concepţiilor mistice panteiste. 
Mai rău este că, exceptând cele trei credinţe 
monoteiste şi credinţele pe care se întemeiază cultura 
orientală, toate celelalte, confesiuni, secte sau chiar 
”religii”, direct sau indirect îl neagă pe Dumnezeu, Îl 
refuză, ba chiar îl ironizează, aşa cum se întâmplă în 
perioada postmodernă şi prin urmare sunt moduri de 
gândire umane nonvalorice. 

Adepții acestui mod de gândire şi de înţelegere a 
omului şi a societăţii uită câteva adevăruri 
demonstrate existenţial. Nimic nu este posibil fără 
Dumnezeu, în afară de păcat şi de non sens, absurdul, 
nefirescul, toate acestea create de omul care se 
distanțează de Dumnezeu şi de oameni, preferând 
absolutul egoismului personal și limitele existenţiale 
ale acestei lumi. Deşi strigătul filosofului Nietzsche 
„Dumnezeu a murit” stă la baza postmodernismului 
contemporan, adevărul este cu totul altul. Dumnezeu 
nu moare, ci numai credinţa dreaptă a omului. 
Creștinismul nu cade, ci numai noi cădem din 
creştinism, așa cum bine spunea părintele Arsenie 
Boca. Dumnezeu nu are pe nimeni de pierdut, iubirea 
sa pentru oameni este nemărginită, nu este din această 
lume, dar totodată este adevărat că Dumnezeu nu se 
lasă batjocorit. 

Prin urmare, nu există, evolutiv vorbind, un progres 
continu al culturii, al civilizaţiei, al istoriei care să 
configureze sensuri valorice, raţionale existenţei, să o 
transfigureze pe o cale ascendentă spre desăvârşirea în 
Dumnezeu, spre îndumnezeire prin har la care omul 
este chemat prin Mântuitorul nostru lisus Hristos, şi 
prin om întreg Universul. Regresul, involuţia sunt şi 
ele prezente la nivel individual şi social, fiind 
dimensiuni ale istoriei. Trecerea, schimbarea, 
devenirea sunt caracteristici ale lumii create, care ca 
sens pot fi întru desăvârşirea spirituală individuală şi 
colectivă în Hristos, sau lipsite de sens, involutive. Și 
aceasta pentru că omul a fost înzestrat cu libertate: a 
raţiunii, a voinţei şi a sensibilităţii, putând să aleagă 
dintre bine şi rău. Nu înseamnă că destinul omenirii 
este determinat exclusiv de voinţa omului. Dumnezeu 
şi harul Său lucrează neîncetat spre împlinirea voii lui 
Dumnezeu revelate şi nouă. Fără harul lui Dumnezeu, 
indiferent că omul este conştient de prezenţa lui sau 
nu, îl primeşte sau îl refuză, universul, creaţia s-ar 
risipi, s-ar transforma în nimic. 

Postmodernismul contemporan este o epocă de 
mari contradicții existenţiale în istoria mântuirii 
omului şi a lumii: credința coexistă cu necredinţa, 
valoarea cu non valoarea, progresul cu regresul. 
Tendinţa dominantă este recesivă, de abandonare a 
raportării omului la Dumnezeu, de disoluţie a valorilor 
perene ale dreptei credinţe şi culturii, de transformare 
a omului în individ dominat de raționalismul 
tehnologic şi de schimbarea statutului său existenţial 
din scop al creaţiei într-un simplu mijloc, de 

pervertirea libertăţii cu iluziile acumulării şi 
consumismului. 

Postmodernismul, de regulă, este considerat un 
concept care defineşte un curent literar sau artistic, 
dar şi o formă de gândire specifică filosofiei din vremea 
noastră. Considerăm că această epocă în istoria 
culturii şi civilizaţiei este nu numai un curent literal 
sau artistic, o caracteristică a gândirii filosofice, ci mai 
mult decât atât este eon existenţial, ce cuprinde omul, 
societatea Biserica, dreapta credinţă şi statul. 
Postmodernismul contemporan este în opinia multor 
autori şi a noastră, o epocă de regres în istoria 
mântuirii omului şi a lumii. În acest sens, Vlad 
Mureşan, cunoscutul psiholog şi profesor afirma: 
„Postmodernismul este o monadologie fără armonie, o 
atomistică fără compunere. El vrea pluralitate fără 
unitate, o filiaţie fără paternitate, o genealogie fără 
descendenţi, o cvadratură circulară. Postmodernismul 
trădează criza multiplului orfan dezagregat după 
eclipsa Unului. Fiul risipitor rămas fără de Tatăl 
primitor. Privaţia paternităţii însă este dispersie fără 
conversie. Decesul Axului lumii implica dezaxarea 
lumii. O astfel de intuiţie fără concept a lumii este însă 
plurală, nelegată, neluminată şi scufundată în 
nebinecuvântata ignoranță a sensibilităţii decapitate 
de unitatea originar-sintetică a apercepţiei”. 


Ce este postmodernismul? 

Tot mai multe curente ideologice îşi fac apariţia şi 
influenţează societatea care, până nu demult, îşi avea 
un filon trainic în cultura şi spiritualitatea creştină. În 
acest context se vorbeşte tot mai mult de 
postmodernism. Postmodernismul este termenul de 
referinţă aplicat unei vaste game de evoluţii în 
domeniile de teorie critică, filosofie, arhitectură, artă, 
literatură şi cultură. Diversele expresii ale 
postmodernismului provin, depășesc sau sunt o reacţie 
a modernismului. Dacă modernismul se consideră pe 
sine o culminare a căutării unei estetici a 
iluminismului ştiinţific şi raţional, o etică şi umanism 
juridic raţionalizat şi normativizat, toate cu valoare 
universală, postmodernismul se ocupă de modul în 
care autoritatea acestor entităţi ideale (numite 
metanaraţiuni) este slăbită prin procesul de 
fragmentare, consumerism şi deconstrucţie. Jean- 
Francois Lyotardl a descris acest curent drept o 
„neîncredere în metanaraţiuni”; în viziunea acestuia, 
postmodernismul atacă ideea unor concepţii 
universale, monolitice, stabile privind omul şi 
existenţa monolitice şi în schimb încurajează 
perspectivele fracturate, fluide şi pe cele multiple, 
promovând relativismul valoric de natură ştiinţifică, 
artistică sau morală. Nimic nu are sens, de aceea totul 
este îngăduit. Existenţa este individuală, concretă, 
fără universalii. 

Prin urmare, postmodernismul este o ideologie, 
specifică epocii pe care o trăim sau a „eonului” prezent 

cum ar spune Blaga, cu consecinţe asupra modului în 
care omul înţelege lumea, se raportează la lume, la 
valori, dar şi la divinitate. Postmodernismul reprezintă 
un set de răspunsuri de ordin intelectual, cultural, 
artistic, academic sau filosofic la condiţia omului şi a 
lumii create. Un termen utilizat este postmodernitatea, 
care se referă la toate fenomenele care au succedat 
modernităţii. 

Pentru a înțelege cât mai bine ce este 
postmodernismul, ce înseamnă a fi postmodern, este 
bine să caracterizăm mai întâi modernismul şi ce 
înseamnă a fi modern. Cuvântul „modern“ îşi are 
originea în latinescul „modo“, care înseamnă „chiar 
acum“. Postmodern înseamnă deci, ad litteram, „după 
chiar acum“. Modernismul este întotdeauna, din punct 
de vedere istoric, într-o luptă cu ceea ce a fost imediat 
înaintea sa. Modernismul sfârşeşte prin a se lupta cu el 
însuşi şi astfel devine inevitabil postmodernism. 
Aşadar, postmodernismul apare ca o consecinţă, 
respectiv ca o continuare a modernismului, dar şi ca o 
realitate ce se opune modernismului prin unele aspecte 
proprii; deci, continuare a modernismului, dar şi o 
reacţie deconstructivistă la adresa modernismului. În 
drumul de la modernism spre postmodernism, 
„deplasarea“ a înlocuit ierarhia valorilor culturale şi 
spirituale aflate în disensiune şi continuă proliferare; 
s-a extins geografia conflictului, iar prezentul a fost 
devastat de „războaie culturale“, care au condus la 
nevoia presantă de a reafirma ordinea socială a 
lucrurilor?. 

În esenţă postmodernismul este definit de filosofi şi 
sociologi ca o tendinţă în cultura ultimelor decenii care 
a afectat o varietate de domenii ale cunoaşterii, 
inclusiv filozofia. Discuţiile postmoderne acoperă o 
gamă largă de probleme socio-filosofice legate de viaţa 
externă şi internă a individului, politică, morală, 
cultură, artă etc. Principala caracteristică a situaţiei 
postmoderne a fost o ruptură decisivă cu societatea 
tradiţională şi stereotipurile ei culturale. Totul este 
supus unei revizuiri reflexive, evaluate nu din punctul 
de vedere al valorilor tradiţionale, ci din punct de 
vedere al eficienţei. Postmodernismul este văzut ca 
epoca unei revizuiri radicale a atitudinilor de bază, a 
respingerii viziunii tradiţionale asupra lumii, epoca 
rupturii cu toată cultura anterioară. 

Toţi reprezentanţii postmodernismului sunt uniţi de 
un stil de gândire, în cadrul căruia nu se acordă 
preferință constantei cunoaşterii, ci instabilității 
acesteia; nu sunt apreciate rezultatele abstracte ale 
cunoaşterii, ci cele concrete ale experienţei; se afirmă 
că realitatea în sine, adică „lucru în sine” de care 
vorbeşte Kant este inaccesibil cunoștințelor noastre. 
Spre deosebire de concepţia kantiană nici realitatea 
fenomenală nu poate fi cunoscută, nu se poate spune 
ce este realitatea. Accentul ideologiei postmoderniste 
nu se pune pe obiectivitatea adevărului, ci pe 
relativitatea acestuia. Prin urmare, nimeni nu poate 

pretinde că ştie ce este adevărul şi mai mult nici o 
persoană, nici Dumnezeu nu sunt Adevărul. Fiecare 
înțelegere este o interpretare umană, care nu este 
niciodată definitivă. În plus, este influenţată 
semnificativ de fapte precum clasa socială, etnică, 
rasială, tribală etc., aparţinând individului. 

O trăsătură caracteristică postmodernismului este 
negativismul, „apoteoza lipsei de temei”3 (L. Shestov). 
Tot ceea ce înainte de postmodernism era considerat 
stabilit, de încredere şi sigur: om, minte, filozofie, 
cultură, ştiinţă, progres - totul a fost declarat instabil şi 
nedefinit, totul s-a transformat în cuvinte, 
raționamente şi texte care pot fi interpretate, înțelese 
şi „deconstruite”, dar pe care nu se poate baza în 
cunoaşterea, existenţa şi activitatea umană. 

Totuşi, unii filosofi identifică şi aspecte pozitive ale 
postmodernismului. Se apreciază ca fiind pozitivă 
preocuparea pentru înţelegerea filozofică a problemei 
limbajului, în apelul său la rădăcinile umanitare ale 
filosofiei: discurs literar, naraţiune, dialog etc. De 
asemenea, este considerată ca fiind pozitivă atitudinea 
sa prioritară faţă de problema conştiinţei. În acest 
sens, postmodernismul este în concordanţă cu 
dezvoltarea întregii filosofii a lumii moderne, care ia în 
considerare problemele științei cognitive (inclusiv 
psihologia cognitivă). Aspectele pozitive ale 
postmodernismului ar trebui însă înţelese în lumescul 
lor, în caracteristicile esenţiale ale acestei ideologii 
care refuză Absolutul, universalul, obiectivitatea şi mai 
ales orice raportare la Dumnezeu. Elementele pozitive 
ale acestui mod de a fi şi a exista sunt marcate de limita 
care se închide fără deschidere spre sens şi autentic. 

Pentru o mai bună înţelegere a ceea ce reprezintă 
postmodernismul, mai ales ca ideologie, vom 
menţiona câteva aspecte istorice. Deoarece 
postmodernismul a fost subiectul unor dezbateri 
partizane, sunt tot atâtea definiţii ale curentului câţi 
teoreticieni există. Dificultatea de a-i putea stabili 
obiectul este întărită de un ethos al anti-etichetei. 
Paradoxal, chiar dacă cineva i-ar formula o definiţie, 
un filosof postmodern ar dori să o deconstruiască şi 
pe aceea. Relativism de forma: totul este posibil, nu 
există afirmaţie, ci numai negaţie, nu sunt certitudini, 
nici în existenţă, nici în cunoaştere. 

Cronologia postmodernismului ca ideologie şi mai 
târziu ca mod de viaţă începe în anul 1920 odată cu 
răspândirea mişcării dadaismului, care propunea 
colajul şi accentua forma, marginea, ca fiind cea mai 
importantă, mai importantă decât opera însăşi. Nu 
forma era abstrasă din conţinut, ci forma poate să-şi 
determine orice conţinut. Este trecerea de la formă în 
relaţie cu un conţinut, la formalizare, fără sens valoric, 
suficientă sieşi. 

Această idee a fost preluată ulterior şi dezvoltată de 
filosoful Jacques Derrida. Un alt curent ce a avut un 
impact foarte mare asupra postmodernismului a fost 
existențialismul, care consideră că nu există valori 

universale, ci discursul individual al fiecărui om drept 
sursă a moralei şi a înţelegerii. Cu toate acestea abia la 
sfârşitul celui de al doilea Război mondial atitudinile 
postmoderne au început să apară. Postmodernismul 
începe să caracterizeze un stil de viaţă, nu este numai 
ideologie, ci se conturează ca epocă în istoria 
umanităţii. 

Teoreticienii şi susţinătorii postmodernismului şi- 
au dezvoltat rapid un vocabular cu o retorică anti- 
iluministă, au argumentat că raționalitatea nu a fost 
niciodată atât de sigură pe cât susțineau raţionaliştii şi 
că însăşi cunoaşterea era legată de loc, timp, poziţie 
socială sau alţi factori cu ajutorul cărora un individ îşi 
construieşte punctele de vedere necesare cunoaşterii şi 
vieţii. 

În loc să-ţi bazezi cunoaşterea pe cazuri sau texte 
particulare, baza cunoaşterii a fost privită ca fiind 
generată de jocul liber al discursului, o idee cu rădăcini 
în teoria jocurilor de limbaj ale lui Wittgenstein5. 
Această subliniere a permisivităţii jocului liber în 
contextul mai larg al conversaţiei şi discursului, duce 
postmodernismul spre adoptarea ironiei, paradoxului, 
a manipulării textuale, referinţelor sau tropilor. 
Înarmaţi cu acest proces al chestionării bazelor sociale 
ale acestei aserțiuni, filosofii postmoderni au început 
să atace unitatea modernismului şi a acelei unităţi cu 
rădăcini în Iluminism. Poate cel mai izbitor exemplu 
al acestui scepticism se găseşte în operele 
teoreticianului cultural francez Jean Bauddrillard. În 
eseul său, Simulations and Simulacra, a recunoscut că 
realitatea socială nu există în sens convenţional, dar că 
a fost înlocuită de un proces fără sfârşit de producere 
de simulacre6. Producțiile culturale de masă mass- 
media fără nicio semnificaţie valorică generează 
constant procese de re-apropriere şi re-contextualizare 
ale unor simboluri culturale sau imagini, în mod 
fundamental, deplasând experienţa noastră de la 
“realitate” la o “hyper-realitate” pur subiectivă, a 
cărei existență se construieşte în spaţiul virtual 
specific inteligenţei artificiale. 

Postmodernismul este reticent în faţa pretențiilor 
unora că sunt deţinătorii secretelor adevărului, eticii, 
sau frumosului care au rădăcini în orice altceva decât 
percepţia individuală sau construcţia de grup. 
Adevărul poate fi înţeles dacă toate conexiunile sunt 
perpetuu amânate, neputând niciodată să atingă un 
punct al cunoaşterii care ar putea fi numite adevăr. 
Prin urmare nu există nici adevăruri demonstrate de 
ştiinţă. 

Conceptul de postmodernism este folosit în sens 
foarte larg desemnând cam toate curentele de gândire 
de la sfârşitul secolului XX şi ale actualului început de 
secol, dar şi realităţile sociale și filosofice ale acestei 
perioadei. Criticii marxişti consideră în mod polemic 
că  postmodernismul este un simptom al 
“capitalismului târziu” şi al declinului instituţiilor şi 
apoi a statului naţiune. Alţi gânditori afirmă că 

postmodernitatea e reacţia naturală la transmisii 
mediatice în societate, a tehnologiilor contemporane 
care generează civilizaţia tehnologică, bazată pe 
inteligenţă artificială şi jocul formelor fără a fi necesar 
un univers valoric şi nici cultura în accepţiune 
contemporană. În viziunea acestor filosofi întrebările 
fundamentale ale cunoaşterii, inclusiv cele privind 
sensul acestei lumi nu au nici un rost. Abilitatea 
cunoaşterii de a fi copiată la nesfârşit opreşte 
încercările de a constrânge interpretarea sau de a-i 
institui originalitatea prin mijloace simple, cum ar fi 
producţia unei opere. 

Ne oprim în câteva rânduri asupra expresiei 
postmodernismului în gândirea filosofică. Unele 
personalităţi ale filosofiei secolului XX şi începutului 
acestui secol sunt considerate drept postmoderne, 
pentru că susțin că matematica şi ştiinţele naturii nu ar 
fi obiective. Între aceștia se numără şi doi filosofi ai 
ştiinţei, Thomas Samuel Kuhn şi David Bohm. Ultima 
expresie a amestecului dintre filosofie și matematică 
este „matematica cognitivă”, care doreşte să 
demonstreze că la fel ca orice ştiinţă umană, 
matematica este total subiectivă, formală. Filosoful 
Wittgenstein de care am amintit, prin discursul său 
autoritar, paradoxal, dezordonat, contradictoriu este 
un pionier al postmodernismului filosofic?7. 

Postmodernismul reprezintă filosofia societăţii 
occidentale contemporane. Menţionăm că 
reprezentanţii postmodernismului din zilele noastre, 
precum: G. Pracasch, J. Latuz, J. Walerstain, B. de 
Souse Santus, D.R. Griffin, H. Smith, P. Rosneau, J. 
Derrida, J.F. Lyotard, J. Culler, M. Poster, G.Wattimo, 
R.Robertson ş.a. vorbesc despre distrugerea matricei 
social-culturale a vechiului tip de conştiinţă, unde 
Ştiinţa era reprezentată ca nucleu şi forță dominantă în 
societate. 

Postmoderniştii neagă existenţa în ştiinţă a 
adevărurilor generale şi universale, remarcându-le 
numai pe cele locale, singulare, particulare. 
Postmoderniştii, menţionează L.A. Mikeşina, evită 
orice formă de monism şi universalizare, tratează în 
mod critic reprezentările pozitiviste (logice), idealurile 
şi modurile ştiinţei clasice, ale epocii modeme, în 
genere. 

Filosofii menţionaţi proclamă multiplicitatea şi 
diversitatea, varietatea şi concurența paradigmelor, 
coexistenta elementelor heterogene, recunoaşterea şi 
stimularea unei varietăţi de proiecte contemporane de 
viaţă, interacțiuni sociale, învățături filosofice şi 
concepţii ştiinţifice. Aceasta presupune reevaluarea 
fundamentalismului, recunoaşterea aspectului 
multidimensional al realităţii şi a unei mulţimi de 
tipuri de relaţii de aceeaşi esenţă, recunoaşterea 
multiplicităţii de neevitat a descrierilor şi a punctelor 
de vedere, a relaţiilor de complementaritate şi 
interacţiune dintre ele. Aceste idei, venite, iniţial, din 
sfera artei (literatură, arhitectură etc.), în etapa 
actuală, au un caracter general-cultural şi se 

transformă în principii ale activităţii intelectuale, 
creatoare. 

Ca o consecinţă importantă a ideilor 
postmoderniste, se consideră, de asemenea, necesară 
zdruncinarea gândirii binare de tipul „sau/sau”, bine 
sau rău, bărbat şi femeie şi înlocuirea ei prin atitudini 
ale gândirii, când sunt echivalente nu două, ci trei sau 
mai multe variante, toate justificate. În loc de opoziţie, 
ei propun sistemicitate, armonizare, 
complementaritate, simultaneitate etc. 

Inteligența artificială este un punct forte al filosofiei 
post moderniste. M. Poster afirmă că oamenii de ştiinţă 
proiectează pe calculator subiectivitatea inteligentă, iar 
calculatorul devine criteriul prin care se defineşte 
inteligenţa. EI, la fel ca şi Lyotard, vorbeşte despre 
transformarea informaţiei în marfă, vede în societatea 
postmodernă extinderea elementelor de control social, 
iar în noile tehnologii vede un mare potenţial pentru 
dominație. Radioul, televiziunea şi presa scrisă sunt 
considerate de el ca elemente ale concepţiei despre 
lume. Lumea adevărată este înţeleasă în sensurile în 
care înţelegerea noastră asupra realităţii este compusă 
din multiple imagini, interpretări şi reconstrucţii, puse 
în circulaţie de mijloacele de comunicare, în 
competiţie, unele cu altele, şi fără nici o coordonare 
„centrală”. Această emancipare nu constă în 
cunoaşterea perfectă a cuiva, care ştie cum sunt 
lucrurile în realitate, ci în libertatea în cadrul 
pluralităţii, în erodarea principiului însuşi al realităţii. 

Începutul postmodernităţii ar putea fi reprezentat 
prin apariţia „tehnologiilor sinelui“, după cum le 
numea Michel Foucault, care „permit indivizilor să 
efectueze, singuri sau cu ajutorul altora, un anumit 
număr de operaţiuni asupra propriului corp şi suflet, 
asupra gândurilor, comportamentelor, asupra modului 
lor de a fi; să se transforme în așa fel încât să atingă o 
anumită stare de fericire, de puritate, de înţelepciune, 
de perfecţiune sau de imortalitate“. Ca predecesori ai 
postmodernismului pot fi consideraţi F. Nietzsche, S. 
Freud, M. Heidegger, cât şi neopozitiviştii8. Ideologia 
postmodernistă este prezentă şi în arhitectură, artă, 
lingvistică. Dar există şi alte fațete al postmodernităţii 
ce denotă toleranţă, egalitarism, creativitate, 
autonomie, căutarea disperată a fericirii personale, în 
mod evident, a subiectivităţii absolute, care ne pot face 
să credem că nu e totul pierdut. De fapt, cel mai 
complicat lucru este să analizăm noua lume prin 
raportarea la vechile valori”. 


Societatea postmodernă. 


Omul postmodern 
Considerăm că societatea postmodernă poate fi 
caracterizată prin şapte ideologii şi în acelaşi timp 
realităţi ontologice: convergenţa sistemelor; creşterea 
economică zero; ideologia şi practica globalizării; 
ideologia de gen; ideologia supraomului; ideologia 
inteligenței artificiale;  contradicţia dintre 

consacrarea juridică a drepturilor omului şi 
restrângerea abuzivă a acestora.Desigur, nu sunt 
singurele aspecte. De exemplu, o altă caracteristică a 
societăţii postmoderne este dominaţia tehnologiilor 
asupra omului şi valorilor umaniste inclusiv cele 
creştine. 

Convergenţei sistemelor şi creşterii 
economice zero elaborate în anii 70 ai secolului 
trecut. Termenul „convergență” însuşi provine de la 
cuvântul latin „apropiere”. Teoria convergenţei 
sugerează că, în condiţii moderne, cele două sisteme 
sociale antagoniste ale capitalismului și socialismului 
sunt în proces de convergenţă, fiind sintetizate într-un 
fel de „societate mixtă”. Combină caracteristicile 
pozitive ale fiecăruia dintre sisteme. Dispoziţiile 
iniţiale ale teoriei convergenţei au fost împrumutate 
din domeniul ştiinţei biologice, ceea ce dovedeşte că în 
procesul interacțiunii evolutive, trăsături anatomice 
similare încep să posede grupuri de organisme vii care 
sunt departe unul de celălalt la origine, dar obligate să 
trăiască împreună în acelaşi mediu. 

Părinţii teoriei convergenţei sunt consideraţi P. 
Sorokin, J. Golbraith, U. Ros-tou (SUA), J. Fourastier 
şi F. Perru (Franţa), K. Tinbergen (Olanda), X. Shelsky 
şi O. Flechtheim (Germania). Aceştia şi alţi oameni de 
ştiinţă din era confruntării economice acute între 
capitalism şi socialism au dovedit că sistemul capitalist 
este ireversibil din punct de vedere istoric şi poate 
continua să existe prin transformări şi reforme care 
sunt împrumutate din metode socialiste în 
managementul ştiinţific al economiei şi societăţii, în 
planificarea statului a tuturor domeniilor de activitate. 

Teoria convergenţei combină o gamă largă de idei 
din domeniile sociologiei, economiei şi politicii. Se 
bazează pe aspirații reformiste şi social-democrate, 
care vizează îmbunătăţirea proceselor de monopol de 
stat şi încercări de asimilare sub formă de reforme 
exprimate de o economie de piaţă, pluralismul politic 
şi liberalizarea sistemului social. 

Pornind de la principii corecte în plan teoretic, 
”convergenţa sistemelor” ar fi putut să devină benefică 
într-o lume onestă, animată de principii umaniste, de 
coexistență nonbeligerantă, prezumând un anume 
echilibru între două entităţi, care au convieţuit bipolar, 
anterior anului 1989, însă presupunând asumarea şi 
implementarea unei susţinute politici de coeziune şi 
ajustare reciprocă. 

Aceasta, cu cât, în condiţiile unei euforii 
nedisimulate, după căderea Zidului Berlinului, şi în 
ciuda unui pesimism politic sau a unor gândiri 
nostalgice, atât Estul cât şi stânga europeană îşi doreau 
din plin o infuzie ideologică regeneratoare. În realitate, 
procesul s-a finalizat printr-o pervertire a celor două 
entităţi, producând o confuzie a valorilor originare, o 
rupere a echilibrului dintre proiectul iniţial şi cel final, 
ce a transformat convergenţa în emergenţă, echilibrul 
în subordonare. În acest mod, ”convergenţa 
sistemelor” a devenit un canal de contaminare 

reciprocă, cu viruşi periculoşi, dând naştere unei 
maladii pandemice, căruia cu greu îi putem afla 
antidotul. 

Avem în vedere abandonarea culturii umaniste în 
favoarea unei pseudo culturi tehnocrate sau chiar a 
unor forme de sub-cultură din ce în ce mai extinse, 
generalizarea consumismului şi ignorarea sau chiar 
repudierea valorilor spirituale. Omul nu mai este o 
persoană, ci un individ subordonat statului, care îi 
oferă câteodată pâine şi circul politic şi social de care 
are trebuinţă. Mai observăm: dominaţia marilor 
monopoluri economice şi accentuarea decalajelor 
dintre bogaţi şi săraci, scăderea alarmantă a calităţii 
vieţii şi afectarea gravă a mediului natural, 
abandonarea identităţii naţionale exprimată în istoria 
naţională, credinţă şi cultură, fenomenul migraţiei 
populaţiei în căutarea unui loc de muncă mai bun sub 
aspectul veniturilor care pot fi realizate, 
descompunerea familiilor tradiţionale şi 
desconsiderarea tradiţiilor şi valorilor familiei 
creştine, apariţia unor forme de infracţionalitate 
transfrontalieră foarte periculoase şi greu de stopat, 
cum ar fi corupţia, spălarea de bani, traficul de 
persoane şi de droguri, diferite forme de violenţă. 
Enumerarea ar putea continua. În esenţă, asistăm pe 
de o parte la distrugerea valorilor umaniste 
tradiţionale şi a identităţii naţionale, iar pe de altă 
parte la o uniformizare abstractă bazată pe dominaţia 
celor care deţin puterea și controlul asupra lumii. Totul 
devine aparenţă, demagogie şi non-sens. 

Se poate spune că în România capitalismul a preluat 
tot ce era mai rău în socialism, devenind un 
"capitalism de cumetrie”, iar prin metisajul reciproc a 
rezultat un "mixtum compositum” încât românii nu s- 
au mai bucurat de o societate postindustrială, aşa cum 
li s-a promis, ci de o distrugere programată a 
economiei şi industriei, în condiţiile unui capitalism 
sălbatic, nemilos, nociv în cel mai adevărat sens al 
cuvântului. 

Teoria convergenţei sistemelor, mai ales în privinţa 
modelelor de guvernare bazate pe dominare şi 
uniformizare spirituală, culturală şi pe promovarea 
umanismului abstract care nu are în centrul său omul 
ca persoană liberă, îşi găseşte astăzi materializarea în 
organizaţia supranaţională şi suprastatală, Uniunea 
Europeană. 

În sfera religiei, ecumenismul este o expresie a 
încercării de aplicare a acestei teorii. Mişcarea 
ecumenică poate fi considerată ca având un rol pozitiv 
numai în ceea ce priveşte dialogul între confesiunile şi 
bisericile creştine, ca o posibilitate pentru dreapta 
credinţă ortodoxă de a-şi face cunoscute învăţăturile şi 
valorile, de a le susţine. Ecumenismul nu poate fi 
acceptat ca încercare a bisericii catolice de a subordona 
pe credincioşii ortodocşi primatului unui singur 
episcop, Papa, episcopul Romei şi nici ca o renunțare 
sau modificarea a tradiţiilor şi învăţăturii de credinţă 

ortodoxe. Părintele profesor academician dr. Dumitru 
Stăniloae sublinia foarte bine aceste aspecte: „Trebuie 
să ne preocupăm în primul rând de întărirea dreptei 
noastre credințe şi a vieţuirii conform cu ea. Prin 
participarea noastră la mişcarea ecumenică trebuie 
să urmărim în primul rând a face cunoscută dreapta 
noastră credinţă în moduri accesibile înţelegerii celor 
ce aparţin altor formaţiuni creştine. Mi se pare că 
mişcarea ecumenică a sporit birocraţia şi interesele 
de tot felul ale funcţionarilor ei. Nu este o forță reală 
a credinței şi unităţii în ea... Dar nu ştiu dacă 
relativismul care o stăpâneşte nu se întinde ca o 
slăbire a credinţei în toată lumea creştină”. 

Creşterea economică zero. În epoca anilor 70 — 
80, "Teoria ZEG” (Zero Economic Growth) era definită 
ca fiind o teorie filozofico-economică de esenţă 
neomalthusianistă limitativă, potrivit căreia populaţia 
globului, cererea de produse alimentare şi poluarea ar 
înregistra creşteri într-un mod progresiv, ameninţător, 
în timp ce resursele globului s-ar afla în cantităţi 
limitate, lumea îndreptându-se astfel rapid spre 
autodistrugere, colaps total. Această teorie a fost 
susținută de Clubul de la Roma, creat în 1968, la 
iniţiativa economistului italian dr. Aurelio Peccei, care 
a reunit în jurul său 70 futurologi, din 25 ţări, pentru a 
studia soluţii de rezolvare a unei crize care se vedea la 
orizont încă de pe atunci. 

Clubul de la Roma a cerut profesorului american Jay 
Forrester să modeleze matematic tendinţele creşterii 
economice la scară mondială, pentru şapte decenii 
viitoare. Aşa s-a născut primul raport al Clubului de la 
Roma, document de studiu coordonat de Donella şi 
Dennis Meadows, Jorgen Randers şi W. Behrens de la 
Massachussets Institut of Technology. Acestor 
specialişti li se solicita “să examineze complexul de 
probleme care îngrijorează pe oamenii de 
pretutindeni; sărăcia în mijlocul  belşugului, 
degradarea mediului înconjurător, pierderea încrederii 
în instituţii, extinderea necontrolată a robotizării, 
nesiguranța ocupării unui loc de muncă, înstrăinarea 
tineretului, înlăturarea valorilor tradiţionale, inflaţia şi 
alte crize monetare şi economice”. 

Apelând la o metodologie stabilită de acest colectiv, 
s-a analizat cu ajutorul calculatoarelor electronice un 
model prin care era prezentată evoluţia următorilor 
indicatori: populaţia, producţia industrială, producţia 
agricolă, poluarea resurselor naturale, în perioada 
1950 — 2030. La bază erau ideile emise de Jay 
Forrester în cartea sa “Dinamica industrială”, în care 
se atrăgea atenţia asupra faptului că populaţia a 
crescut de la 1,6 miliarde în 1900 la 3,5 miliarde în 
1970, dar că aceasta se va dubla exponențial, într-un 
număr mai mic de ani, ceea ce va afecta întregul sistem 
mondial, în timp ce creşterea acumulării de capital 
industrial va cunoaşte limite. Încă din acei ani, Sicco 
Mansholt declara: “am făcut un calcul foarte simplu: 
dacă am vrea ca întreaga populaţie a globului să se 
bucure de un nivel de viață comparabil cu acela pe 

care-l avem în Occident, dat fiind venitul mondial 
global, ştiţi la ce cifră ar trebui să se reducă ea? La un 
miliard de indivizi”. 

Aceleaşi calcule arătau faptul că o creştere 
exponențială a populaţiei şi a dezvoltării industriale ar 
reduce dramatic resursele naturale şi, împreună cu 
sporirea poluării, vor determină diminuarea curbei 
creşterii producţiei agricole şi industriale. Rezultatul 
nu poate fi decât dezastrul, cu cât ne apropiem mai 
mult de limitele materiale ale planetei, care vor fi 
atinse în secolul XXI. În concluzie, autorii au propus 
conceptul “familia de înlocuire”, cu cel mult doi copii. 

Acelaşi model matematic i-a condus pe liderii 
chinezi la concluzii similare, reducând numărul de 
copii pe care îi putea avea o familie, dar dezvoltând o 
economie în ritmuri fenomenale, apelând şi ei la 
principiul ”convergenţei sistemelor”, un experiment 
reuşit, se pare, dar cu repercusiuni nocive asupra 
rezervelor de energie, poluării şi echilibrului economic 
al planetei. 

Atitudinea fiecăruia faţă de limitele creşterii este o 
chestiune de cultură, liber arbitru, de rațiune dar mai 
ales de situarea în dreapta credinţă ortodoxă. Nu există 
nici o forţă sau lege a naturii care să împingă 
umanitatea spre comerţ liber, exploatarea iraţională a 
mediului înconjurător, epuizarea resurselor şi, în final, 
spre un război al tuturor împotriva tuturor (Hobbes) 
pentru controlul ultimelor rămăşiţe. 

Poate ar trebui să citim încă o dată mesajul original 
al acestui model teoretic sumbru dar realist: „În ultima 
sută de ani viaţa pe pământ a fost dominată de 
creştere. Creşterea populaţiei, a producţiei, a venitului, 
a capitalului, a gunoiului şi a poluării. Aceasta creştere 
se va opri, dar întrebarea e prin ce mijloace? Voluntar, 
prin grija guvernelor si bunăvoința oamenilor, sau 
printr-un proces natural ceea ce înseamnă colaps, 
declin și in final dezastru?” 

La această concluzie este necesar un amendament 
foarte important. Creşterea populaţiei planetei nu este 
şi nu va fi o cauză de declin pentru omenire. 
Dimpotrivă, înmulţirea oamenilor este o poruncă a lui 
Dumnezeu. „Şi Dumnezeu i-a binecuvântat, zicând: 
Creşteţi şi vă înmulţiţi şi umpleţi pământul şi-l 
supuneţi; şi stăpâniţi peste peştii mării, peste păsările 
cerului, peste toate animalele, peste toate vietăţile ce se 
mişcă pe pământ şi peste tot pământul!” (Facerea 
1,28). Fiecare om conceput şi născut este creat de 
Dumnezeu cu suflet nemuritor şi chemat la un destin 
măreț, să înmulțească talanţii şi darurile pe care le-a 
primit de la Dumnezeu, după poruncile acestuia, să 
contribuie la transfigurarea şi spiritualizarea naturii, a 
întregii creaţii. Într-un sens mai larg, nu creșterea în 
sine şi progresul industrial, ştiinţific, economic, social 
şi cultural, nu creşterea existenţială este rea, pentru că 
însuşi Dumnezeu  porunceşte oamenilor să 
înmulțească darurile pe care le primesc, ci modalităţile 
şi mai ales scopul progresului orientat spre distanţarea 
de Dumnezeu, de oameni şi de natură, pe acumulare şi 

consum material şi folosirea denaturată a puterilor 
sufleteşti. 

Discutăm despre schimbarea fundamentală a felului 
nostru de viață. Dar asta nu se poate întâmpla fără 
dreapta credinţă ortodoxă şi schimbarea modelelor 
economice şi de guvernare. Scopul dezvoltării 
economice şi sociale ar trebui să fie nu creşterea şi 
acumularea nelimitate, ci păstrarea armoniei, a 
echilibrului lumii creată de Dumnezeu pentru om, 
realizarea omului ca persoană liberă, spirituală, creată 
după chipul şi asemănarea lui Dumnezeu, împlinirea 
marilor valori ale virtuţilor ortodoxe şi ale 
înţelepciunii, dintre care în primul plan ar trebui să fie 
smerenia şi credinţa guvernanțţilor față de Dumnezeu, 
iubirea milostivă, fraternitatea şi solidaritatea, 
discernământul şi dreapta socoteală, spiritul de 
dreptate individuală şi socială în gospodărirea 
resurselor încredințate omului de către Dumnezeu. 
Problema este ca nimeni nu doreşte cumpătare şi 
austeritate, nimeni nu doreşte „să se întoarcă şi să fie 
viu”, cum a cerut Mântuitorul. 

Oamenii se revoltă şi ajung în stradă pentru că vor 
sa consume mai mult, nu mai puţin. „Dacă ar fi puși să 
aleagă între un set nou de tacâmuri şi supraviețuirea 
umanităţii, am o presimţire că marea majoritate ar 
alege setul de tacâmuri” (George Monibot - The 
Bottom of the Barrel, publicat în „The Guardian”, 
Decembrie 2003). 

Cei care au scris „Limitele” au pus, poate pentru 
prima oară, problema testamentului mondial pe care-l 
lăsăm urmaşilor. Astăzi nu mai putem să vorbim 
despre ce lăsam şi pentru cine anume. Legea creşterii, 
a acumulării şi a consumului în proporţii nelimitate 
creată de om va duce omenirea la dezastru. Dar voia şi 
legea lui Dumnezeu este alta, omul şi lumea prin 
lucrarea harului sfânt trebuie să crească spiritual, să se 
transfigureze pe sine şi întreaga creaţie. Pronia divină 
este nădejdea noastră. Dar omul a fost înzestrat cu 
libertate şi prin urmare va trebui să alegă cât mai 
repede între dezastrul inevitabil pentru om şi omenire 
al legii creşterii, acumulării şi consumului iraționale şi 
nelimitate sau să primească mâna salvatoare a lui 
Dumnezeu, să se întoarcă la scopul pentru care omul şi 
existența au fost create, împlinirea voii şi poruncilor 
lui Dumnezeu. 

Ideologia şi practica globalizării. Ce 
înseamnă procesul de globalizare contemporan şi cât 
de folositoare sau dăunătoare este pentru România şi 
pentru români participarea la acest proces cu scop 
integrator al cărui principal exponent în Europa îl 
reprezintă Uniunea Europeană? Sunt întrebări de 
actualitate şi la care se poate răspunde cu realităţi 
istorice şi contemporane. Istoria arată că realităţi 
sociale şi statale precum globalizarea şi integrarea au 
existat din momentul organizării statale a societăţii. 
Toate imperiile lumii din antichitate şi până în prezent 
sunt expresia impunerii dominaţiei unui stat puternic 

asupra altor state sau forme de organizare socială şi 
integrarea acestora în ordinea politică, juridică, 
economică sau culturală şi religioasă a statului care îşi 
constituie astfel imperiul. Imperiile lumii, câte au 
existat în istorie, sunt forme de globalizare şi 
integrare. 

Ideile şi teoriile politice contemporane materializate 
în acţiuni politice cu scopul realizării universalismului 
social şi statal, ca esenţă, nu diferă de universalismul 
imperiilor de altă dată. Există totuşi o deosebire 
fundamentală: imperiile lumii care au existat în 
epocile istorice trecute au fost create, fără excepţie, 
prin acte de cucerire armată, prin forță. Globalizarea şi 
integrarea socială şi statală contemporană sunt 
realităţi sociale mult mai subtile, construite pe 
principiile democraţiei, ale statului de drept în vederea 
realizării unui scop nobil declarat, progresul social şi 
economic, colaborare, întrajutorare, afirmarea și 
garantarea drepturilor omului. 

Există şi forme de globalizare spirituală, religioasă, 
prezente în postmodernismul contemporan Cel mai 
bun exemplu este universalismul impus de catolicism. 
Principiul proclamat este al constrângerii creştinilor să 
vină sub autoritatea Papei. De multe ori în istorie, 
catolicismul s-a impus popoarelor cu forţa, nu prin 
convingere, ceea ce a avut urmări tragice pentru mulți. 
Această formă de globalizare spirituală este contrară şi 
străină faţă de dreapta credinţă ortodoxă. 

Globalizarea contemporană nu se mai bazează pe 
forța armată (cel puţin nu direct), ci pe adeziunea 
liberă a statelor şi societăţilor la un sistem 
instituţional, politic şi juridic suprastatal. Imperiile de 
altădată realizau integrarea statelor cucerite în ordinea 
politică, economică, juridică a statului cuceritor. 
Statutul social şi politic al celor integrați în imperiu era 
întotdeauna inferior faţă statul şi societatea statului 
cuceritor. Spre deosebire, formele contemporane de 
globalizare şi integrare nu se raportează, cel puţin 
declarativ şi procedural, la ordinea politică şi socială a 
unui stat dominant, ci la structuri organizaționale cu 
caracter politic şi juridic suprastatale, fără ca acestea 
să aibă o bază socială proprie, aşa cum au statele. 

Metodele şi procedeele de integrare statală şi socială 
contemporane, specifice societăţii postmoderne sunt 
diferite faţă de trecut şi, aşa cum spuneam, mult mai 
subtile, toate fiind însă forme de dominație a celor 
puternici sub aspect economic, militar şi politic asupra 
celor integrați. Ca exemple, ne referim la integrarea 
economică, socială dar şi politică realizată de marile 
companii şi trusturi economice, la monopolizarea 
producţiei şi comerţului, la integrarea informatică, la 
accentul pus în programele de dezvoltare pe 
consumism, pe a avea şi nu pe a fi, utilitarismul şi 
pragmatismul moral cu excluderea valorilor 
creştinismului şi în special al dreptei credinţe 
ortodoxe, credinţa exclusivă în puterea capitalului şi a 
tehnologiilor, construirea unui umanism raţionalizat şi 

impersonal, desfiinţarea particularităţilor naţionale, 
culturale, religioase a celor care aderă liber la 
globalizare şi exemplele ar putea continua. 

Cu toate aceste deosebiri, afirmăm că imperiile 
istorice ale lumii, la fel ca şi formele moderne de 
globalizare şi integrare au aceiaşi esenţă şi scop 
existenţial: dominaţia celor puternici politic, economic 
şi social asupra statelor şi societăţilor integrate. 
Uniunea Europeană, organizaţie suprastatală, are 
toate caracteristicile pe care succint le-am enumerat. 
Este evident că statele membre nu sunt egale politic, 
economic şi social. Statele, forțele politice şi economice 
puternice din cadrul acestei organizaţii sunt 
dominatoare, creează ordinea politică, economică şi 
juridică pe care o impun celorlalte state sub aparenţa 
egalităţii interstatale, a colaborării şi ajutorării. 

Ordinea politică, economică şi juridică a Uniunii 
Europene nu este creată de această organizaţie, aşa 
cum aparent, declarativ şi teoretic apare, ci de statele, 
forţele politice şi economice care domină. 
Pragmatismul politic şi social este clar. Prin această 
aparentă egalitate şi ajutor oferit, statele care domină 
această organizaţie au un acces facil la forță de lucru 
ieftină, la resursele naturale ale statelor dominate şi, 
mai ales, controlează întreaga activitate statală, 
economică şi socială a celor dominați. Atributele de 
suveranitate naţionale ale statelor dominate sunt 
restrânse, iar trăsăturile proprii existenţiale ale 
acestora: economice, statale, politice, culturale, de 
credinţă sunt afectate de ordinea statală abstractă 
creată şi impusă de cei care domină Uniunea 
Europeană. Uniunea Europeană nu este o organizaţie 
de binefacere, ci un instrument instituţional 
suprastatal de dominație. 

Globalizarea este un sistem sau un fenomen 
complex, uneori ambivalent, chiar contradictoriu, care 
a fost privit şi analizat în mod diferit de către cei care 
şi-au asumat acest risc sau această răspundere. 
Dincolo de aceste analize, globalizarea rămâne un fapt 
real, viu, cu care trebuie să ne confruntăm, 
independent de voinţa sau opţiunea noastră. Se 
consideră că cel mai mare pericol pe care-l poate 
implica globalizarea este dezumanizarea unora dintre 
cei pe care valul ei îi înghite pur şi simplu. Cucerită de 
piaţă, dopată de televiziune, sport sau internet, lumea 
globalizată postmodernă, pe fondul unei crize generale 
a sensurilor vieţii, un dezastru cultural şi educaţional 
global, simptom îngrijorător, dar sigur, al barbarizării 
societăţii viitorului. 

Cultura tradiţională a societăţilor dispare sau se 
preface în spectacol şi marfă. Cultura umanistă e 
eliminată tot mai mult de tehno-ştiinţa invadatoare şi 
transformată într-o pseudo-ştiinţă. Omul mondial sau 
globalizat, omul centrat doar economic, riscă să devină 
omul atomizat care trăieşte numai pentru producţie şi 
consum, golit de cultură, credinţă, politică, sens, 
conştiinţă, religie și orice transcendenţă. Globalizarea 
în toate variantele caracterizează societatea aflată în 

epoca postmodernismului. Este oare, acesta ultimul 
stadiu în evoluţia umanităţii? 

Ce reprezintă Uniunea Europeană ca organizaţie 
suprastatală pentru România și pentru români? Mulţi 
români uită că aderarea în 2007 la Uniunea 
Europeană nu e acelaşi lucru cu integrarea în Uniune. 
A adera la un organism, de orice fel, nu presupune în 
chip obligatoriu să te şi integrezi în acel organism. 
Totuşi, cu toate aspectele defavorabile României 
aderarea la Uniunea Europeană s-a realizat. Statul 
român a renunţat la atribute importante ale 
suveranităţii sale. Cele mai importante considerăm 
că sunt independența politică, economică şi 
legislativă. Legislaţia Uniunii Europene este 
obligatorie pentru România, iar actele normative cele 
mai importante pe care urmează să le adopte 
Parlamentul trebuie avizate în prealabil de instituţiile 
Uniunii Europene. Integrarea s-a realizat şi prin aceea 
că valori ale culturii şi civilizaţiei noastre au fost 
abandonate, iar în locul lor au apărut standarde sociale 
europene străine vieţii noastre româneşti. 

Economia şi agricultura românească, atâta cât a mai 
rămas, sunt dominate de trusturile multinaționale care 
controlează şi Uniunea Europeană. Dreapta credinţă 
ortodoxă a poporului român, valorile acesteia sunt 
blamate de Uniunea Europeană şi se încearcă 
integrarea societăţii româneşti — în parte s-a reuşit 
printr-un umanism raţionalizat şi protestant sau ateu, 
care desconsideră omul ca persoană şi bineînţeles 
dreapta credinţă ortodoxă de origine apostolică a 
poporului român. Mulţi aşa zişi politicieni ai 
momentului, care exercită guvernarea, se declară atei, 
se comportă ca necredincioşii şi prigonesc Biserica 
Ortodoxă şi cultul ortodox prin interdicții şi restricţii 
neconstituţionale şi care sunt totodată sacrilegii, acte 
de lezare gravă a demnităţii poporului român, ortodox 
în majoritate covârşitoare. 

Integrarea nu s-a realizat şi nu se va realiza în 
privinţa statutului nostru în Uniunea Europeană. În 
realitate, nu suntem şi nu vom fi consideraţi egali cu 
marile puteri europene. Suntem şi vom fi o ţară de 
mâna a doua, furnizoare de forță de muncă ieftină, de 
materii prime importante, dar şi de terenuri agricole 
ieftine care se pot dobândi uşor de străini. 
Discrepanţele sociale şi economice sunt şi vor rămâne 
importante. România este şi va rămâne una dintre cele 
mai sărace ţări ale Uniunii Europene, care aşteaptă şi 
va aştepta şi de acum înainte mila stăpânilor de la 
Bruxelles. Nivelul de trai, garantarea unei vieţi demne, 
a sănătăţii în România nu va fi niciodată la nivelul 
țărilor din Uniunea Europeană. De fapt, forţele politice 
şi economice care controlează Uniunea Europeană nu 
doresc integrarea României şi sub aceste aspecte aşa 
cum declarativ se susţine. 

Ce este mai grav? Politicienii şi populaţia din ţările 
europene îi desconsideră şi îi marginalizează pe 
români. În nici un caz românii nu sunt consideraţi 
egali cu cetăţenii acestor ţări, ci cel mult toleraţi şi 
trataţi ca atare. Este adevărat că această realitate are 

drept cauză şi conduita unora dintre românii aflaţi în 
alte ţări ale Uniunii Europene, stilului de viață mult 
sub standardele civilizaţiei occidentale şi, ce este mai 
grav, o rată crescută a infracţionalităţii cauzată de 
români. Conform celui mai recent Euro barometru 
pentru România, publicat la începutul lunii martie 
anul trecut, libera circulaţie a cetăţenilor, bunurilor şi 
serviciilor în interiorul Uniunii Europene este 
considerată de o parte însemnată a românilor ca fiind 
cea mai mare realizare a Uniunii. Viitorul Uniunii 
Europene este privit optimist de două treimi din 
populaţie, cu mult peste media europeană. De 
asemenea, peste 50% dintre români consideră că 
Uniunea Europeană se îndreaptă într-o direcţie bună, 
cu 20 de procente peste media europeană!!! 
Optimismul românilor privind relaţia cu Uniunea 
Europeană, în măsura în care datele statistice reflectă 
realitatea, nu este justificat la o analiză mai atentă a 
situaţiei din România. 

Ajutorul financiar şi material al Uniunii Europene 
faţă de România este nesemnificativ, aproape o iluzie 
în raport cu taxele şi contribuţiile financiare anuale ale 
României la bugetul Uniunii Europene. Astfel 
contribuţia financiară anuală a României este de 
aproape şase ori mai mare decât fondurile alocate de 
Uniunea Europeană pentru România. La aceasta se 
adaugă birocraţia împovărătoare impusă de legislaţia 
europeană pentru accesarea fondurilor europene. 
Domeniile prioritare în care ar trebui să crească 
investiţiile din bugetul Uniunii Europene alocat 
României sunt considerate de către români a fi 
ocuparea forţei de muncă, educaţia, cultura şi mass- 
media, agricultura şi dezvoltarea rurală. Este de 
neînțeles de ce sănătatea, infrastructura, schimbările 
climatice sau protecţia mediului şi justiţia nu se află 
printre priorităţi, aşa cum stau lucrurile la nivelul 
Uniunii Europene. 

În cei 14 ani care au trecut de la aderare, situaţia 
socială şi economică a României s-a înrăutățit. Sărăcia 
în care se zbate majoritatea populaţiei s-a accentuat. 
Venitul mediu anual pe locuitor nu depăşeşte 400 de 
euro în România. Discrepanţele sociale s-au accentuat 
în mod îngrijorător. Nu există o creştere economică 
reală şi prin urmare locurile de muncă sunt puţine, iar 
şomajul este relativ ridicat. Migraţia unui mare număr 
de români în ţările Uniunii Europene, aproximativ 5 
milioane, a avut consecinţe dezastruoase pentru multe 
din familiile rămase în ţară şi în special pentru copii. 
Învăţământul românesc suferă grav datorită aşa ziselor 
reforme repetate și aplicarea unor standarde europene 
străine tradiţiilor şi valorilor naţionale. Statisticile 
arată că în România sunt cei mai mulţi analfabeți 
intelectuali din ţările Uniunii Europene, adică 
persoane care ştiu să citească şi să scrie, dar nu înţeleg 
sensul şi semnificaţia cuvintelor. 

Sistemul de sănătate este dezastruos, aflat într-o 
continuă involuţie din cauza lipsei de interes a 
guvernanţilor, nealocarea fondurilor necesare inclusiv 

din partea Uniunii Europene şi a măsurilor politice şi 
legislative greşite şi dăunătoare aplicate. Medicii 
români şi personalul sanitar bine pregătiţi profesional 
sunt nevoiţi să emigreze în ţările Uniunii Europene, 
unde în general pot lucra şi sunt recunoscuţi la 
adevărata lor valoare profesională. De altfel, speranţa 
de viaţă în România este cea ai mică dintre ţările 
Uniunii Europene. 

Justiţia este bulversată de multiplele așa zise 
reforme, dar şi de legislaţia proastă, adecvată 
legislaţiei europene pe care trebuie să o aplice. 
Mecanismul de Control şi Verificare (MCV) impus 
României pentru justiţie şi afaceri interne, un adevărat 
sistem instituţional de dominare şi încălcare a 
independenţei puterii judecătoreşti, nu a avut urmări 
benefice pentru justiţia din România, dimpotrivă, nu a 
dus la garantarea independenţei judecătorilor, ci la 
instituirea unui sistem de control administrativ excesiv 
al activităţii acestora, însoţit de reguli împovărătoare 
privind răspunderea disciplinară a magistraţilor. 

Postmodernismul juridic poate fi caracterizat prin 
formalism şi pozitivism, dar şi prin dominaţia 
sistemelor şi organizaţiilor supra-naţionale şi a 
dreptului supra-naţional asupra ordinii juridice 
interne. Această realitate duce la îngrădirea drastică a 
suveranităţii naţionale, a supremaţiei Constituţiei şi a 
întregii ordini juridice interne. Curtea de Justiţie a 
Uniunii Europene a arătat fără echivoc în câteva decizii 
recente că ordinea juridică a Uniunii Europene este 
superioară şi se aplică prioritar faţă de ordinea juridică 
internă, inclusiv față de Constituţie. 

Legislaţia Uniunii Europene este obligatorie pentru 
România, fapt care nu s-a întâmplat în istoria noastră. 
Legislaţia imperiilor care au dominat ţările române nu 
s-a impus niciodată pe teritoriul lor. Actele normative 
mai importante care trebuie adoptate de Parlament 
trebuie acum să fie mai întâi avizate de către 
organismele Uniunii Europene. Independenţa politică 
a României este îngrădită deoarece politica internă şi 
externă a României se realizează în raport cu deciziile 
politice ale acestei organizaţii suprastatale. Iată câteva 
momente istorice ale libertăţii noastre. Prin 
Constituţia din 1864 domnitorul Ioan Cuza cucerea 
libertatea legislativă a României faţă de imperiile 
vecine. În 1877 România devenea stat independent şi 
suveran din punct de vedere politic, iar în 1918 stat 
unitar naţional şi liber. 

Ceea ce nu au reuşit dea lungul istoriei milenare a 
poporului să facă imperiile şi puterile Europei din 
acele vremuri, nici cu forţa armelor şi nici cu forţa 
politică, adică să desființeze dreapta credinţă ortodoxă 
şi libertatea poporului român, s-a reuşit acum, nu prin 
forţă, ci prin actul liber asumat de adeziune a statului 
Român la Uniunea Europeană, act care a îngrădit până 
la desființare suveranitatea naţională, libertatea 
politică şi legislativă. 


(continuare în numărul viitor) 

Istoria primului cor bisericesc din Pitești 


(urmare din numărul trecut) 

În noiembrie 1926 corul, descris accidental de către 
paroh ca fiind „destul de apreciat”, nu mai există90. 
Totuşi, din ianuarie 1927, tot sub conducerea aceluiaşi 
Constantin Albu, corul își reia activitatea, numai că în 
format mixt (prima dată în istoria acestui cor91) și cu 
totul nou, 40 de membri, cel mai mare de până acum, 
plătit cu mult mai bine (singura soluţie pentru calitate, 
concluzia epitropiei dintr-o cerere adresată primăriei). 
De fapt, corul se transformase într-unul particular, 
„Freamătul Argeşului”, condus de însuşi Constantin 
Albu92. Iată membrii de gen feminin. Sopran: Ana 
Dionisescu, Atena Rusu, losefina Ionescu, Marioara 
Bubăreanu, Elisabeta Iliescu, Virginia Creţulescu. 
Altiste: Stana Popescu, Vetuţa Zaharescu, Bibi 
Rădulescu, Lucia Iliescu, Ecaterina Badea, Viorica 
Dolga, Elvira Eremia. Chiar şi membrii de gen 
masculin sunt schimbaţi. Soprani: Mihăilă Constantin, 
Paul Cristescu, Venesiu Florescu, Valeriu Pilea. Altişti: 
Marin Ionescu, Ion Haret, Petre Iliescu, Paraschiv 
Stănescu, D. Brişculescu, C. Michescu. Tenori I: Gh. 
Receanu, Corneliu Ionescu, N. Voiculescu, Paul 
Repezeanu, Corneliu Brânzeu, Vasile Vâlsănescu, N. 
Ionescu. Bas: Anton Ionescu, N. Taciopol, C. Steriade, 
Andrei Cristescu, Romulus Filipescu, N. Doxache, 
Anton Cristescu, N. Proistosescu, G. Mihăilă93. Plătesc 
primăria şi epitropia, prefectura retrăgându-şi mica 
subvenţie94. 

„Freamătul Argeşului”, corul profesorului 
Constantin Albu, este salutat în presa locală. De 
exemplu, Cronica: „Aflăm cu plăcere că în oraşul 
nostru a luat ființă o societate corală sub conducerea 
neobositului maestru, profesorul C.Albu”95. Sau, la 
finele lui 1927, Tribuna comerțului: „Oricine se duce 
duminica la biserica „Sf. Gheorghe”, unde cântă un cor 
excelent sub conducerea domnului profesor Albu, se 
simte şi înălţat sufleteşte, şi adânc impresionat”96. 


dr. Octavian DĂRMĂNESCU 


Parohul descrie corul la finele aceluiaşi an într-o cerere 
de sponsorizare către primărie: „De 6 ani ne silim să 
avem la biserica Sf. Gheorghe, catedrala acestui oraș, 
un cor vocal care să ajute la înfrumusețarea serviciului 
divin, la mărirea fastului sărbătorilor naţionale şi să 
stimuleze prin el cultivarea muzicei în oraşul nostru. 
Am ajuns, în fine, în acest an, să putem înjgheba un cor 
destul de bun care să rivalizeze cu corurile bune din 
oraşele mari. Aceasta datorită nu atât remuneraţiei ce 
primește acest cor, cât, mai ales, desinteresării pe care 
au arătat-o câteva elemente iubitoare de muzică, 
precum, în mare parte, şi sacrificiilor noastre pe care 
le-am pus la dispoziţie, sală şi toate cele necesare 
pregătirilor şi repetiţiilor care se fac de două ori pe 
fiecare săptămână”97. Cu tot succesul de la „Sf. 
Gheorghe”, dirijorul C. Albu pleacă în 1928 la „Sf. 
Vineri”. Va reveni la „Sf. Gheorghe” între 1944 şi 1957. 

În 1929 dirijor este Anghel Constantinescu, 
funcţionar C.F.R., fost dirijor la Mavrodolu (din 1921), 
corul este tot mixt, dar complet schimbat — tot liceeni 
dacă luăm în calcul remuneraţia98. Considerăm, în 
pofida reflexului dobândit, că elementul tânăr, propus 
spre maturizarea artistică, este un avantaj local pe 
termen lung mai mare decât siguranţa pasageră a unui 
cor profesionist, mai bine plătit. Acest element 
înnoitor va sta la baza deciziilor majore, asumate, 
inclusiv în preajma apariţiei prezentei monografii. În 
1930 corul are 10 soprane (Cleo Teișanu, Elena 
Georgescu, Ana Nicolescu, Alexandrina Bărbulescu, 
Iosefina Ionescu, Elena Ionescu, Antoaneta Nicolescu, 
Marioara Marinescu, Florica Dumitrescu, Ecaterina 
Constantinescu), 5 altiste (Constanţa Martinovici, 
Bombonica Ionescu, Marieta Georgescu, Paula 
Neacşu, Lenuţa Marinescu), 8 tenori (Ion şi Gheorghe 
Dumitrescu, Gh. Glazer, Gh. Mihăescu, C. Apostolescu, 
Teodor Neacşu, Pandele Tecşor, Ion Costelian, 6 
baritoni (Alexandru Arsenescu, Mihail Lăzărescu, Ion 
Broşteanu, Petre Nanu, Ion Constantinescu, Dan 
Negoescu), 5 başi (Marin Ionescu, Ion 
Georgescu, Gh. Nicolescu, Ştefan Rădulescu, 
Anghel Constantinescu)99. Parohul, la finele 
acestui an, într-o cerere de sponsorizare, 
caracterizează corul: „Ar fi păcat, după ce s-a 
ajuns şi în oraşul Piteşti a se avea un cor vocal 
bun, să nu se poată susţine”100. 

În 1930, de Bobotează, Corul de la „Sf. 
Gheorghe” e rugat de Primărie să cânte la 
procesiunea pe care în acel an episcopul Nichita 
Duma a condus-o de la biserica „Sf. Vineri”, pe 
strada Viilor, la podul de peste ArgeşIOl. Corul 


Corul bisericii domnești din Pitești în 1929. 
Dirijor, Anghel Constantinescu (marcat cu X). 
Sursa: site-ul bisericii domnești din Pitești 

de la „Sf. Gheorghe” este deja, încă din 1929, o extensie 
vocală a Ateneului Popular „Gh. Ionescu-Gion” al 
Tatianei Bobancu, care mulţumeşte epitropiei şi 
dirijorului pentru colaborare. De altfel, beneficiul este 
al amândurora, deoarece corul de la catedrala „Sf. 
Gheorghe” se face şi mai cunoscut publicului, cântând 
la diferite festivități ale Ateneului. De exemplu, în anul 
Şcolar 1929-1930: ziua numelui patronului şi sfinţirea 
drapelului (23 aprilie) „Ziua mamei” (şezătoare în sala 
Teatrului, Piteşti, 31 mai, şi în Budeasa, 1 iunie), 
colinde (22 decembrie, în sala Teatrului)102. În 1931 
Tatiana Bobancu mulţumeşte din nou parohului că i-a 
facilitat mereu prezenţa corului de la „Sf. Gheorghe” la 
activităţile instituţiei. În acel an, în ziua de 13 
decembrie, corul cânta la „Sf. loan”1093. 

Venit în 1929, Anghel Constantinescu dirijează până 
în 1933104, când vine Ioan Muşetescul95, schimbare 
datorată, foarte probabil, subvenţiei drastic ajustate — 
în 1935106. În ajunul Crăciunului din 1934 corul 
colindă casele câtorva enoriași ai parohiei „Sf. 
Gheorghe”, la invitaţia scrisă a aceloral07. La 
procesiunea de Bobotează din 1935, cu mergere la râu, 
tot corul de la „Sfântul Gheorghe” este prezentI08. 
Corul cântă la Liceul Brătianu în 3 februarie 1935 la o 
conferinţă a Societăţii „Frăţia”, după conferinţa lui 
Nichifor Crainic adus aici de parohul Marin Preoţescu, 
senator109. O gustare pentru cor, din partea 
epitropiei, în Duminica Tomei, 1935110. Tot acum, 
corul cântă, la rugămintea Prefecturii, la slujbele din 6 
iunie (Ziua Eroilor) şi 8 iunie (Ziua Restauraţiei)I11. 
De Boboteaza lui 1936 corul de la „Sf. Gheorghe” este 
din nou prezent la procesiunea de la biserica „Maica 
Domnului”112. În 1936, de „Ziua Tineretului”, 8 iunie, 
corul dă răspunsurile la Te Deum-ul oficiat de parohul 
Preoţescu în grădina publică!13. Un concert religios în 
sala Teatrului comunal dat numai de corul de la „Sf. 
Gheorghe”114. În 1936, pe 1 noiembrie, corul ia parte 
la şezătoarea cultural-religioasă a Ateneului Popular 
„Ionescu-Gion”, alături de clerul din Pitești!15. După 
câteva zile dirijorul Ioan Muşetescu moare!16. Noul 

dirijor este Paraschiv Stănescul17, fost corist. Prima 
apariţie publică a corului cu noul dirijor este de 
procesiunea Bobotezei care în 1937 s-a oficiat pornind 
de la biserica Maica Domnuluil19. 

Și în 1938, corul de la „Sfântul Gheorghe”, potrivit 
caracterizării parohului de aici, este singura grupare 
corală din oraşi19 — cu toate că între 1936-1938 
Ateneul doamnei Bobancu neglijase, oarecum, corul, 
invitând mai mult pe cel al lui Nicoale Brânzeu120. 
Corul este plătit de epitropie, de primărie şi de 
prefectura judeţului Argeş. Iată-l: Mariuţa Dogaru, 
Lucica Cimpoca, Ana Corody, Lucica Muşetescu, Maria 
Popescu, Viorica Dolga, Bombonica Ionescu, Marga 
Mateiaş, Vasile Iliescu, Traian Muşetescu, Mihail 
Cernea, Ene Popescu Nicolae, Alexandru Stănescu, 
Mircea Mavrodin, Ion Costelian, Nicolae Muşetescu, 
Teodor Stănescu, Cristescu Marin şi dirijorul nou, 
Paraschiv Stănescu121. Mircea Mavrodin, „cel mai bun 
element din corul Catedralei” în accepțiunea 
parohului, este chiar ajutat financiar de către epitropie 
pentru susţinerea stagiului militar!22. În 1938, 30 
octombrie, corul cântă la punerea temeliei Corpului 
Ofiţerilor, Divizia a III-a123. În 1939, de Bobotează, 
corul participă la procesiunea publicăl24. Pe 8 
noiembrie cântă la Sf. Vineri, unde se oficiază un Te- 
Deum pentru Voievodul Mihai125. În acest an dirijor 
este Nicolae I. Muşatescu, foarte probabil fiul fostului 
dirijor decedat în 1936120. 

Tot în 1939 corul are o sală de repetiţii în strada 
Brătianu de a cărui încălzire şi curăţenie se ocupă 
dascălul I, Ion Iliescu, rezident pe aceeaşi stradă, la nr. 
17127. Corul este cerut pentru a cânta la procesiunea 
de Bobotează, ținută în 1940 la biserica „Sf. Vineri”128. 
Corul ia o pauză între lunile iunie-septembrie 1941129, 
probabil din lipsa fondurilor. Primăria, care anual 
sprijină corul catedralei, se sesizează de lipsa corului la 
sărbătorile din 1, 4, 6 ianuarie 1942, rezervându-şi 
dreptul de a controla pe viitor activitatea corului130. 
Parohul Marin  Preoţescu impune dirijorului 
reorganizarea corului care, de exemplu, în ultimele 

duminici din ianuarie 1942, era format numai din 10- 
12 corişti : 1. Două repetiţii săptămânale 2. Un număr 
constant de 24 de coriști 3. Prezenţa se va face de către 
slujitorii bisericii 4. Absența nemotivată a doi corişti 
simultan determină prestaţia în acea zi a corului şi, 
prin urmare, ridicarea retribuţiei din ziua aceea131. 

În noiembrie 1942 corul este preluat de prof. Alfons 
Popescu132, profesor de muzică la Liceul „I.C. 
Brătianu”, coriştii vechi fiind rugaţi să continue 
prezenţa şi sub îndrumarea noului dirijor, prima 
repetiţie având loc la sediul Societăţii „Frăţia” (str. 
Brătianu, nr. 17 bis., adică Protoieria Piteşti — în fostul 
ei sediu, demolat în anii şaizeci ai secolului trecut)133. 
Iată corul la începutul acestui nou dirijorat: Vasile 
Veselovschi, V. Zăvoianu, M. Teodorescu (tenori, toţi 
sub vârsta majoratului), Emilia Ionescu, Lucia 
Georgescu, Liliana Lehrer, L. Diaconescu (soprane, 
toate sub vârsta majoratului), Elena Papahagi, Elena 
Nicolescu, Lucia Costache, M. Ciurea (altiste, toate sub 
vârsat majoratului), Radu Vasilescu, N. Popescu, Al. 
Matache, Florin Bălănescu, C. Florescu, Gh. 
Dumitrescu (başi şi baritoni, toţi sub vârsta 
majoratului). Majori, în noua formulă, erau numai Ion 
Iliescu (tenor, cântăreţ din strana dreaptă), Al. 
Naumcea şi un anume Dinescu (la başi)l34. 
Interesant, tenorul Vasile Veselovschi (n. 1925 în satul 
Găvana, actual cartier piteştean), binecunoscutul 
compozitor de muzică uşoară, semna de primirea 
stipendiilor corului (oferite constant de epitropie, 
primărie şi prefectura judeţului Argeş). După un obicei 
mai vechi, corul colindă şi urează prin oraș de Anul 
Nou, pe la casele celor care îi aşteaptă în mod 
expres135. 

La începutul lui 1943 dirijorul Alfons Popescu este 
concentrat130, așa că parohul renunţă provizoriu la 
corul bisericii şi angajează pentru o scurtă perioadă 
corul Şcolii Normale de Fete din localitate!37. În 
septembrie, acelaşi an, corul de eleve şi dirijoarea lor 
sunt angajate în continuare!38. În ianuarie 1944 noul 
cor, sub conducerea unui nou dirijor, Grigore Mircescu 
(Papacioc)139, primeşte 250.000 de lei subvenție de la 
primărie140, face repetiţii la grădiniţa din str. 
Brătianu, nr. 17 de lângă Protoierie a cărei sală o 
camuflează, pe banii ei, epitropia!4l. Iată formula: 
Constanţa Teodorescu, Lucia Cimpoca, Aneta 
Muşetescu, Iosefina Ionescu142, Lucia Georgescu, 
Claudia Popescu, Sevastia Nicolescu, Natalia Dragnea, 
Lucia Teodorescu, Elena Wensang, Constantin Albu 
(fostul dirijor143), Ioan Teodorescu, Ioan Diaconescu, 
Cornel Drăgoi, Mircea Teodorescu, Vasile Zăvoianu, 
Dumitru  Naumcea, Nicolae Popescu, Mircea 
Muşetescu, C. Despa, Mihai Popescu, Victor Leis144. 
Coristele erau eleve ale Școlii Normale de Învăţătoare 
din Pitești145. În mai multe rânduri corul este dirijat 
de diaconul Mihail C. Marinescu, proaspăt angajat la 
„Sf. Gheorghe”146. 

Dirijorul stabil în 1944-1945 este, totuşi, fostul, şi în 
calitate de corist acum, Constantin Albu147. În martie 
1946 un cor al refugiaților dă răspunsurile la slujbă, 


— 14 


autorizarea lui fiind cel mai probabil o învoire a 
epitropiei pentru a fi ajutaţi băneşte. Dirijorul este 
chiar cântăreţul Ion Popa Matei, refugiat şi el. Să 
urmărim componenţa: Radu Claudia, Parii Tamara, 
Chicu Raissa, Pall Getta, Tatiana Popa Matei, Evdochia 
Popa Matei, Gheorghe Maria, Dumitru Culacov, 
Vladimir Huşan, Radu Prodan, Paul Cripanovschi, 
Leonida Popa Matei, Mihai Zemba!48. Acest cor, 
conform dirijorului, cântase la mai multe biserici, 
oprindu-se între 1945-1947 la „Sf. Vineri”, unde 
făcuse o impresie bună, dar şi la „Sf. Gheorghe”, numai 
la acatiste149. În 1947 corul se desfiinţează din cauza 
lipsei banilor150, ultima plată fiind pe luna aprilie. 
Efortul coriştilor era considerabil — 8 repetiţii lunare la 
protoierie plus participarea în duminici şi sărbătoriI5l 
— şi trebuia plătit. 

Corul însă apare în scripte şi în 11 mai 1947 cu 
dirijorul Constantin Albu. După slujbă el, împreună cu 
Consiliul parohial, audiază pe coristul şi dirijorul 
Grigore Mircescu care dă un examen pentru ocuparea 
postului de cântăreţ: „Candidatul a executat pe note 
câteva bucăţi religioase din cântările stranei, stârnind 
admiraţia tuturor şi dobândind aprobări unanime. 
Consiliul şi Epitropia, găsindu-l vrednic pentru un post 
aşa de însemnat la cea mai centrală Biserică a oraşului, 
care este şi Catedrală, propun Sf. Episcopii să 
numească pe dl profesor Grigore Mircescu cântăreţ în 
locul vacant”152. Oricum, conform propriei mărturii, 
pe timpul studenţiei fusese cel mai bun tenor al 
Conservatorului din Bucureşti!53. Nici peste un an 
corul nu era reînfiinţat, tot din lipsă de bani154. 
Parohul Marin Diaconescu face apel la credincioşii din 
parohie ca să susţină financiar activitatea corală, mai 
ales că se apropie sărbătoarea hramului mare155. În 
1947 singura menţiune a corului este la final de an, pe 
31 decembrie, când se dă un concert de către „corul 
catedralei”156, Parohul, pe linia omofonizării cântării 
în biserică, trasate de noul patriarh, încerca în paralel 
să înveţe credincioşii să dea răspunsurile pe o singură 
vocel57. 

În 1948 corul se reînființează, tot cu dirijorul 
Constantin Albu!58. Vara, ca de obicei, este vacanţă, 
deci nu există nicio remuneraţie. Ceea ce nu împiedică 
corul să vină. De exemplu, în prima Duminică de după 
Rusalii, potrivit însemnării parohului, „Corul 
Catedralei a cântat de plăcere”159. La finele acestui an, 
un concert religios: „Biserica s-a umplut de popor până 
la pridvor. Totul a fost nespus de frumos. Şapte bucăţi 
religioase a cântat Corul. S-au introdus 7 lecturi. La 
sfârşit s-a făcut o urare. Apoi a avut loc o consfătuire cu 
coriştii”190. Iată componenţa din ianuarie 1950: 
Caliopia Teodorescu, Sofia Ignaţiu, Maria Fodorea, 
Natalia Elisei, Lucia Durati (soprane), Lily Vensang, 
Claudia Popescu, Ana Munteanu, Ana Muşetescu 
(altiste), Nicu Popa, Al. Constantinescu, Emil Oprescu, 
Ion Teodorescu (tenori), Dumitru Naumcea, Rudolph 
Minialov, Nicolae Ioanid, Mircea Muşetescu, Mihai 
Popescu, Constantin Despa (başi)!61. Ca şi în ali ani, 
corul nu era plătit pe o perioadă de 4 luni, vara, 
socotite vacanţă, dar ei tot veneau la biserică162. 

La finele lui 1951 corul, care cânta şi era plătit numai 
duminica163, este anunţat de paroh că nu îl mai poate 
plăti. Coriştii încheie un proces-verbal prin care 
renunță de a mai cânta la catedrala oraşului Piteşti. 
Coriştii explică: „începând cu luna ianuarie 1952 corul 
nu mai poate cânta pentru motive independente de 
voința membrilor săi, motive care sunt mai puternice 
decât creştinismul ce sălăşluieşte în ei”164. Totuşi, 
corul vine şi dă răspunsurile de Bobotează165. La 1 
februarie 1952166 părintele Marin Branişte şi diaconul 
Mihail Marinescu organizează provizoriu, până la 
venirea unui dirijor nou, un cor de voluntari între 14 şi 
72 de ani, aproape 40 de persoane, neplătit, dar nici 
profesionist107. Sunt invitaţi şi vechii corişti, inclusiv 
fostul Cior C. Albu, dar tot în condiţii de 
gratuitatel 8, Epitropia intenţionează să cumpere 30- 
40 de scaune pentru corişti109. În 8 aprilie noul cor 
era „înjghebat”170. Corul profesionist revine în 
septembrie 1952 cu fostul dirijor, Constantin Albul71. 
Acesta, pensionar, unifică din nou corul în 1953172 şi 
este integrat în grila de salarizare173. Pe 14 octombrie 
corul cântă la „Sf. Vineri”174. În seara de 6 decembrie, 
după vecernia Sf. Filofteea, al treilea hram, corul dă un 
concert religios în bisericăl75, după spectacol 
epitropia oferind „o gustare”. Pe 12 decembrie corul, 
condus de diaconul Marinescu, participă la hramul de 
la Mavrodolu176. 

La începutul lui 1954 moare Ivona Hagi Nicolau, în 
vârstă de 25 de ani, caracterizată de paroh drept 
„sufletul corului nostru”177. Tot în 1954 parohul se 
referă la două grupuri: „corul mixt de voluntari” şi 
„corul omofon de strană”178. Coriştilor care cântă 
gratuit li se dă o masă în casa parohială179. Corul 
mare, care face voluntariat180, are şi drept la vacanţă, 
vara, pe care şi-l exercită181. Înainte de vacanţă (lunile 
iunie-septembrie), corul intenţionează în luna mai a 
anului 1954, să meargă într-un pelerinaj la mănăstirea 
HorezulS2. În 1955 corul este format tot din 
voluntari!93 şi dirijorului, la cererea lui expresă, i se 
majorează onorariul. A doua zi de hramul mare tot 
corul participă la o agapă, cu consiliul parohial, în 
cancelarie184. În septembrie 1955 la biserică ia loc o 
şedinţă cu dirijorul C. Albu, destul de tăioasă, în urma 
căreia parohul se eliberează de interesul pentru cor. 
Notează: „După discuţiile ce-au avut loc, discuţii grele, 
apăsătoare şi destul de jignitoare, pentru a nu tulbura 
dragostea de a cânta a coriştilor de voluntari, am trecut 
peste toate câte au putut să fie şi am convenit la 
reluarea activităţii corului sub conducerea domnului 
profesor C. Albu. În ce mă priveşte personal, m-am 
declarat slobod de orice răspundere faţă de acest cor, 
precum şi de obligaţiile faţă de dirijor în ce priveşte 
plata care, totdeauna, a fost pricina tulburărilor de tot 
felul şi care, în această vară, a întrecut măsura”185. 
Corul revine în septembrie (foarte probabil 2 
octombrie) 1955, prezenţa la biserică a credincioşilor 
fiind vizibil înbunătăţităIC0. Tot în 1955 moare sărac 
un vechi corist, Ion Teodorescu, prohodit în catedrala 
unde a cântat197, În zilele de 23 şi 31 decembrie corul 

dă două concerte de Crăciun188. În ziua hramului 
mare din 1956, an preţios (300 de ani de la ctitorire), 
corul dă un concert special, seara!89. În februarie 1957 
parohul propune indirect desfiinţarea corului din 
cauza unor stări nepropice, acumulate în timp190, dar 
şi faptului că dirijorul, fiind angajat al Universităţii din 
Piteşti, îşi onorează cu greu acest postI9L. 

În 26 iunie 1957 „se ia act de autodesfiinţarea 
corului”192. Pe 7 iulie corul bisericii „Sf. Vineri”- 
Herasca din Bucureşti, unde activase cântăreţul actual, 
Ioan Costelian, face o vizită bisericii şi dă răspunsurile 
la slujbă193. Acest concert este dat în scopul strângerii 
de fonduri pentru introducerea gazelor în biserică194. 
Diaconul Marinescu dirijează, însă, un mic cor 
bărbătesc, a cărui componenţă este următoarea. 
Tenori: Sorescu, Bratu, Nicu Popa, Ion Albulescu, Gh. 
Pascu, diaconul Marinescu. Tenori II: Albulescu, 
Negoescu, preotul Marin Branişte, căpitanul Roşianu. 
Baritoni: Dumitru Naumcea, lon Elefterescu, Leonida, 
cântăreţul Ioan Costelian. Başi: Dan Voiculescu, Barbă 
Roşie, parohul Marin Diaconescu, Dumitru 
Hurduc195. 

Parohul notează în iulie 1957: „Prima consfătuire a 
câţiva corişti pentru a închega corul bărbătesc 
visat”196. Toată comunitatea doreşte reînființarea 
corului. Pe 2 august epitropia aprobă revenirea 
profesorului Grigore Mircescu la conducerea noului 
cor şi la conducerea stranei din stânga în calitate de 
cantor II197. Această variantă eşuează. Se propun alte 
variante: prof. Sâmbotin, prof. Gane (de la „Sf. Mina”- 
„Buna Vestire”-Greci), dar şi alternanţa la dirijat dintre 
preotul Marin Branişte şi diaconul Mihail Marinescu. 
Totodată, se nasc dispute aprinse în privinţa alegerii 
unui cor mixt sau a unuia bărbătesc, parohul înclinând 
pentru a doua variantă198. La finele lui 1957 corul de 
voluntari se desfiinţase deja199. 

Pe 12 ianuarie 1958 Adunarea Generală Parohială 
aprobă reînfiinţarea imediată a corului, rugându-l 
oficial pe profesorul Grigore Mircescu să conducă 
formaţia de 26 de bărbaţi (tenori şi başi)200. Corul 
bărbătesc pleacă în excursie, în iunie 1958, la obiective 
din nordul judeţului Argeş201, cu o maşină dată de 
Trustul de Foraj Piteşti202. La jumătatea anului 1959 
corul se autodesființează, deoarece coriştii erau în 
câmpul muncii şi nu mai puteau veni la repetiţii203. Se 
continuă cu o formulă foarte restrânsă, de 
supravieţuire, numai bărbaţi, dirijată de diaconul 
Marin Drăguşin204, ceea ce nu-l împiedică pe 
episcopul Iosif, sosit inopinat pe 31 mai, duminica, 
să-l laude public205. Din această „surpriză” aflăm că, 
de fapt, diaconul dirija de nevoie, deoarece dirijorul 
Grigore Mircescu lipsea. 

Se prezumă că această formulă de avarie, destul de 
mulţumitoare pentru cler, va funcţiona până pe 15 
august 1963, când biserica, salvată de la demolare de 
arhitecţi şi de patriarhul Iustinian (sesizat de parohul 
Marin Branişte), se închide pentru reparaţii. Silvestru 
Voinescu, în 1971, în încheierea capitolului despre 
corul de la biserica domnească din Piteşti: „Trecând în 

revistă existenţa corului Bisercii Sf. Gheorghe din 1884 
până azi, ne putem da seama că avem de-a face cu o 
prezenţă aproape permanentă, care a contribuit din 
plin la viaţa corală a orașului. (...) Începând cu Teodor 
Băjenaru, cel care a înfiinţat corul şi terminând cu 
Grigore Mircescu, cel care dirijează corul astăzi, vom 
găsi, alături de prof. Albu, o serie de dirijori care au 
acordat o atenţie deosebită repertoriului. Așa se face 
că, de-a lungul anilor, acest cor a avut în repertoriul 
său piese de valoare, ale celor mai multora dintre 
compozitorii noştri care au creat în domeniul muzicii 
bisericeşti), cum sunt: Bena Berezovski, Cartu, Cuclin, 
Cucu, Drăgoi, Ghica-Comăneşti, Hubic, Kiriac, Lungu, 
Mandicevschi, Musicescu, Podoleanu, Popescu- 
Pasărea, Popescu Ştefan, Porumbescu, Segquens, 
Vorobchievici și alţii, fără a mai aminti o serie întreagă 
de compozitori clasici străini”206. 

Corul se reînființează în 1968, la redeschiderea 
bisericii restaurate, cu dirijorul Grigore Mircescu207. 
Încă din 1971 se doreşte reactivarea vechiului cafas — 
pentru a fi gata deja în 1974, la împlinirea centenarului 
corului bisericii —20€, însă, de nevoie, se dă prioritate 
repictării pronaosului în frescă. În 1975 corul este tot 
unul cor de amatori, mixt, care urmează a fi şi 
plătit209. În cele din urmă, în 1976, corul este plătit cu 
36.000 de lei anual, dirijorul primind lunar 498 de 
lei210. Iată componenţa din 1976. Sopran: Ghinea 
Ioana, Trandafir Dumitra, Gică Florica, Bucătaru 
Adela, Anastasescu Ileana. Altiste: Costea Reta, 
Nicolau Viorica, Truiculescu Angela, Strochi Eugenia, 
Ciocnitu Steliana. Tenori: Albulescu Alexandru, 
Manole Petre, Tunsoiu Septimiu, Necula Dumitru, 
Mircescu Grigore. Baritoni: Iliescu Andrei, Friptu 
Anatolie, Badea Ion. Başi: Elefterescu Ion, Totoescu 
Aurel. În ultimul deceniu au murit sau s-au retras 
următorii corişti: Spanache Ludmila, Ionescu Maria, 
Ioanid Angela, Marian Ana, Tudor Silvia, Trandafir 
Elena?11. În 1978 corul este dirijat de către Grigore 
Mircescu, angajat de acum cu contract, şi cântă, în 
lipsa cafasului care se pregăteşte a fi reconstruit pentru 
el, în naos (înainte de restaurarea 1963-1968 fusese 
construit în pronaos, zidul de astăzi dintre naos şi 
pronaos, reactivat, fiind demolat în 1875-1876), 
incomodând credincioşii212. În 28 iunie 1978 corul, 
dirijat de nevoie de către baritonul Andrei Iliescu, 
cântă la hramul bisericii „Sf. Treime” din Goleşti213. 
Din 1980, ei urcă în cafasul nou, cel de azi. Pe 12 
decembrie 1982 corul este invitat la resfințirea bisericii 
de la Şerbăneştii de Jos, comuna Rociu214. 

(continuare în numărul viitor) 


Note 


9oArhiva...., Dos. 3/1926, f. 55. 

91Silvestru Voinescu, op. cit., p. 52, arată că încă din 1923, 
de la venirea lui C. Albu, corul este mixt, afirmaţie care nu se 
poate susţine, deoarece, după cum am văzut, el era pur 
bărbătesc. 

92Ibidem., p. 49. 

93Arhiva..., Dos. 1/1927, f. 70-71. 

94Ibidem, f. 76. 

100Arhiva..., Dos. 2/1930, f. 18. 

101Arhiva..., Dos. 2/1930, f. 224. 

108Arhiva..., Dos. 2/1935, f. 67. 

109Păstorul Ortodox, nr. 1/1935, p. 46. 

110Arhiva..., Dos. 1/1935, f. 68. 

112Arhiva..., Dos. 1/1936, foaia 8. 

pentru piteşteni”. I se spunea „Tatunu” şi era considerat de pr. 
Mrin Diaconescu cu care, de altfel, era şi prieten, „cel mai mare 
scriitor creştin laic şi cel mai fermecător şi convingător 

115Arhiva..., Dos. 1/1936, f. 37. 

verbale, 1934-1953”, f. 13. 

120Arhiva..., Dos. 3/1941, f. 19-25. 

130Arhiva..., Dos. 2/1942, f. 323. 

202Arhiva..., „Registru..., 1956-1959”, f. 12. 

203Arhiva..., Dos. 5/1958, f. 1. 

204Arhiva..., „Agendă de birou pe anul 1959, vol. 1”, ziua de 
17 mai. 

205Arhiva..., „Agendă de birou pe anul 1959, vol. 1”, ziua de 
31 mai. 

206Silvestru Voinescu, op. cit., p. 84. 

207Arhiva..., „Cartea de Aur...”, f. 177. 

208Arhiva..., Dos. 1/1971, f. 60. 

200Arhiva..., „Parohia Sf. Gheorghe I. Proces-verbale 1966- 
1986”, p. 204, p.-v. nr. 2/21 octombrie 1975. 

210Arhiva..., „Parohia Sf. Gheorghe I. Proces-verbale 1966- 

1968”, p. 265, p.-v. nr. 15/5 noiembrie 1978. 

Orașul Pitești în amintirile scriitorilor 
Gh. lonescu Gion și Tudor Teodorescu Braniște 


dr. Aurel RADU, 


inspector superior, Serviciul Judeţean Argeș al Arhivelor Naţionale 


În rândurile următoare, redăm două texte semnate 
de doi autori piteşteni de seamă: Gh. Ionescu Gion 
(1857, Piteşti — 1904, Bucureşti)! şi Tudor Teodorescu 
Branişte (1899, Piteşti — 1969, Bucureşti)?. 

Despre Piteşti, Gion a publicat puţin, două texte 
scurte în ziarul bucureştean „Românul” (1884) fondat 
de C.A. Rosetti, în care face o scurtă incursiune în 
trecutul glorios al oraşului, însă nu uită să revină în 
prezentul vremii sale de la sfârşitul secolului al XIX- 
lea, când oraşului se află pe calea modernizării. Acesta 
pomeneşte pe scurt despre rolul său economic, oraşul- 
târg fiind amplasat pe ruta comercială cu oraşele 
Transilvaniei, despre însemnata familie a boierilor 
Răteşti în istoria naţională, despre importanţa viilor 
din dealul Piteştilor, încă din vremea lui Constantin 
Brâncoveanu şi mai ales despre popasul făcut aici de o 
personalitate de seamă a Europei, regele Carol al XII- 
lea al Suediei. 

Din realizările urbanităţii piteştene, autorul 
menţionează înfiinţarea primului bulevard al orașului, 
Elisabeta Doamna, legat de Gara CFR, inaugurată în 
1872, când principele Carol I a făcut inclusiv o vizită 
oficială. Încercările municipalităţii şi a unor particulari 
de a construi un teatru (casin) cu vedere spre Grădina 
Publică s-au dovedit însă un eşec important marcat 
spre sfârşitul secolului al XIX-lea. De abia în pragul 
marelui război, municipalitatea reuşeşte să ridice un 
teatru în centrul urbei, o clădire cu o arhitectură 
impozantă, rămasă pe acelaşi amplasament până în 
prezent, însă cu importante modificări exterioare 
operate în perioada comunistă. 

Gion menţionează importantele realizări edilitare 
ale primarului Ioan I. Rădulescu, cel care a reuşit să 
facă primele trotuare şi pietruirea şoselelor, cel care a 
impus desfiinţarea magherniţele turcești cu acoperiş 
de şiţă, care adumbreau inclusiv „uliţele” centrale. În 
trecut, străzile centrale denumite în documente uliţe, 
erau acoperite de gropi „săpate în trotuarele uliţelor”, 
o realitate care se dovedea adesea nepotrivită pentru 
călători. 

Autorul nu uită se puncteze cadrul natural frumos 
din jurul oraşului, dealurile pitoreşti cu case albe din 
zona Ştefăneşti (Goleşti şi Vrăneşti), dar şi 
scânteietoarea valea a Argeşului, care se pierdea în 
zarea Leordenilor. La sfârşitul secolului al XIX-lea, 
clădirile mai răsfirate, cu un regim de înălțime mic (de 
regulă parter şi un etaj) asigurau o privelişte 
neîngrădită asupra dealurilor muscelene. 


Printre numeroasele şi  eruditele referinţe 

mitologice din Antichitate şi expresii latine,  Gion 
lăuda clădirile monumentale realizate în oraş: Școala 
primară de băieţi nr. 2 aflată pe bulevardul Elisabeta 
Doamna, aproape de Grădina Publică, dar şi proiectul 
pentru viitorul Palat Administrativ (Prefectura 
Judeţului Argeş), piaţa centrală permanentă a oraşului 
(Piaţa Episcopiei), proiectarea şi construirea unei noi 
străzi care lega târgul oraşului (Târgu din Vale) de zona 
centrală, precum şi sala de spectacole a oraşului 
administrată de minoritarii germani („Sala Uklar”, mai 
apoi „Universala Lehrer”). 

În cel de-al doilea text semnat de Gion, acesta face 
trimitere la importanţa târgului de la Piteşti (Târgul 
din Vale), care asigura venituri importante pentru 
bugetul urbei, însă ţine să precizeze aşa-numitele 
„dezavantaje” aduse de calea ferată. Graţie trenului, 
oamenii au putut călători mai uşor pe distanţe lungi, 
astfel încât mulţi locuitori din împrejurimi, din Rucăr, 
Curtea de Argeş, Câmpulung sau Râmnicu Vâlcea au 
preferat să se aprovizioneze direct de la București. 
Viaţa economică piteşteană a decăzut, întrucât singurii 
clienţi ai târgului piteştean au rămas ţăranii din 
comunele mai apropiate. Cu toate acestea, Gion era 
optimist şi vedea ieşirea din acest marasm economic 
prin dezvoltarea industriilor locale și prin promovarea 
unei administrații care să fie „liberă şi independentă” 
de cea a capitalei. 

XXX 

Amintirile scriitorului şi publicistului Tudor 
Teodorescu Branişte au fost publicate într-un volum 
postum în 19763, însă un prim text despre oraşul 
Piteşti, datat la sfârşitul războiului (1946) apare în 
„Revista Argeş”, în 1970, la un an de la moartea 
autorului. În acest text, autorul rememorează frânturi 
din trecutul urban filtrate prin memoria adolescentului 
în formare, care a urmat cursurile la Liceul I.C. 
Brătianu (circa 1910-1916). 

Acesta a punctat principalele repere ale vieţii 
urbane. 

Gara CFR cu primele trenuri Orient Expres, urmate 
de Simplon și Pullman, care asigurau conectarea 
oraşului cu capitala, dar mai ales cu oraşele Europei 
occidentale, în special cu Parisul şi Viena; 

Bulevardul gării, Elisabeta Doamna, primul 
bulevard al oraşului, arteră impozantă şi importantă 
rută de plimbare pentru orăşeni şi vilegiaturişti; 

Monumentul Independenţei ridicat la începutul 
secolului al XX-lea la întretăierea bulevardului 
Elisabeta Doamna cu Calea Craiovei; 

Grădina Publică din centrul urban, animată de 
muzica famfarei militare, un reper al socializării, 
distracţiilor şi plimbărilor orăşenilor; 

Strada centrală şi comercială a oraşului, Strada 
Mare (Şerban Vodă, azi Victoriei), loc de cumpărături, 
întâlnire şi promenadă pe care se afla impozantul 
Hotel Dacia, unde i-a admirat pe actorii Agatha 
Bârsescu şi Nottara; 

Parcul Trivale înfiinţat de M. Manolescu, apreciatul 
şi regretatul prefect al judeţului Argeş, loc de întâlnire 
şi plimbări pentru elevii de liceu şi tinerii îndrăgostiţi, 
loc de petrecere (bâlci cu călușei şi dulap), cu un 
cunoscut pavilion unde se ţineau banchetele politice. 

Scriitorul piteştean nu uită să facă o scurtă 
prezentare a oamenilor de seamă care au contribuit la 
animarea urbei: Grigore T. Coandă, primul agent al 
BNR de la Piteşti, întemeietorul sistemului bancar 
piteştean (Banca Populară devenită reper de 
seriozitate, cu un sediu impozant pe strada centrală), 
lăutarul Teodorescu-Zavaidoc, judecătorul Crasan 
(probabil Ioan Crassanț) de la Tribunalul Argeş, 
criticul literar evreu Iosef Neizler, cunoscut sub 
pseudonimul Ion Trivale, mort în luptele de la 
Turtucaia (1916), remarcat inclusiv de G. Călinescu5. 

Un loc aparte în înşiruirea amintirilor este ocupat de 
profesorii de la liceul I.C. Brătianu, intelectuali de 
seamă ai oraşului: publicistul N.I. Apostolescu6, 
publicistul Nicolae Teohari (profesor de Matematică, 
însă fără vocaţie în acest sens) şi Mihai Mihăileanu. 

Autorul rememorează acele personalităţi care au 
ţinut prelegeri la Piteşti sau care şi-au legat destinele 
de  oraşul-târg: scriitorul Barbu Ștefănescu 
Delavrancea, Petre Locusteanu, poetul Ion Minulescu, 
istoricul Radu D. Rosetti, Alexandru Cazaban şi poetul 
Tudor Arghezi (Ion N. Theodorescu). 

Tudor Teodorescu Branişte îşi încheie rememorarea 
nostalgică pe dealul oraşului, unde veghea marele 
cimitir urban (Sf. Gheorghe), loc de meditaţie și 
introspecţie pentru autorul aflat la apogeul carierei. 


kk 


Cele două texte prezentate în continuare, provenite 
de la doi autori piteşteni cunoscuţi (Gh. Ionescu Gion 
şi Tudor Teodorescu Branişte), rămân surse ale istoriei 
urbane piteştene, chiar dacă sunt de sorginte 
jurnalistică şi respectiv memorialistică, care ne ajută să 
înţelegem şi să cunoaştem mai bine atmosfera, 
oamenii de seamă şi transformările din ultimele trei 
decenii ale perioadei moderne (1884-1914). 


1. Din Pitești 


Sunt oraşe pe lume care, în mijlocul activităţii 
timpului nostru, parcă dorm duse. Unele dintr-însele, 
mândre de trecutul şi de avuţia amintirilor lor istorice, 
privesc cu milă la altele care caută şi se silesc să 
introducă în sânul lor, când mai bine, când mai râu, 

binefacerile civilizaţiei şi confortului contemporan. 
Ele, din contră, stau pe loc şi găsesc în antica locuţiune 
„am fost şi noi o dată”, cuvinte temeinice ca să nu mai 
fie astăzi. 

Astfel sunt nu puţine din orașele Italiei, bunăoară 
Verona şi Bologna, şi astfel era până anul acesta, 
Piteştii României, unul din oraşele noastre care, în faţa 
celorlalte, poate să-şi arate cu fală trecutul și 
însemnătatea sa istorică. 

Guvernele și autorităţile locale se urmau unele după 
altele şi Piteştii rămâneau aceiaşi. 

Ai fi jurat că geniul tutelar al oraşului, dispreţuind 
progresul şi îmbunătățirile municipale moderne, voia 
şi ţinea foarte să fie şi astăzi ceea ce era înainte de 1848 
şi cum se găsea în vremea lui Tudor Vladimirescu, 
adică în pace, în nemişcare, într-un fel de lemnoasă 
aromeală, care te face cu ochii deschişi să vezi ca în vis 
trecând pe dinainte-ţi scenele trecutului, lucrurile şi 
fiinţele ce-ţi plăcuseră odată. 

Tot astfel, Piteştii, în nesfârşita lor odihnă, vedea azi 
fericirea şi însemnătatea lor de acum sute de ani, când 
principala trecătoare a României şi Transilvaniei era 
printr-înşii; când familiile boierilor piteşteni jucau cele 
dintâi roluri în diplomaţia de toate născocitoare a 
Domnilor români de la finele secolului al XVII-lea; 
când Răteştii Piteştilor ţineau cap în misiuni 
Cantacuzinilor din Bucureşti şi făceau potecă, din 
ordinile  Brâncoveanului, pe Calea Diului/ şi 
Odiriului8; când pe toamnă la culesul viilor, 
(vilegiatura strămoşilor noştri) toată curtea cea 
strălucită a Brâncoveanului şi cu dânsa boierimea 
Bucureştilor veneau la Dealul Piteştilor; trecând când, 
în fine, Piteştii vedeau printr-înşii și oprindu-se spre 
conăcire suveranii celebri ca năvârliosul rege al 
Suediei, Carol al XII-lea, şi drept aceasta, pentru un 
moment, Piteştii deveneau punctul de miră al întregii 
diplomaţii europene, iar miniştrii regelui Franţei”, 
Ludovic al XIV-lea, căutau de zor pe cărţile Europei 
orientale să vadă unde se află oraşul Petesch, de care le 
vorbea scrisorile ambasadorilor francezi din 
Constantinopol. 

Și câte! şi câte altele nu treceau pe dinaintea 
memoriei Piteştilor, nemişcaţi în contemplaţia lor 
istorica, întocmai ca fachirii Indiei când meditează ani 
întregi asupra celei de a 5o-a întrupare a lui Buddha. 

Din când în când, şi la foarte rare intervale, câte o 
şubredă îmbunătăţire, câte o fricoasă preschimbare se 
executa pe ici pe colea. Se făcu drumul de fier, se tăie 
bulevardul Elisabeta Doamna. Într-un rând, părinţii 
oraşului, de acum nu ştiu câţi ani, săltaţi, se vede, de 
căldurile frumoaselor arte, se hotărâră a ridica muzelor 
un templu care, pentru Piteşti, era să fie măreț. Ba încă 
mai practici ca englezii, ei nu uitară a pune pe lângă 
teatru şi magherniţele în care era să fie noua piaţă de 
carne şi de legume a oraşului; - întemeiau probabil 
această vecinătate, pe cuvântul că Pomona10, 

Tutilinal! şi alte zâne ale legumelor a fost totdeauna în 
prietenoase relaţii cu Terpsichora12 și Melpomenal3, 
muzele danţului şi tragediei. Silinţa aceasta însă 
întrecuse, se vede, puterile Piteştilor; teatru rămase 
neisprăvit, stă şi azi de roşu ca o probă elocventă 
despre buna voinţă artistică a edililor piteşteni din 
vremurile acelea. 


De atunci, de nu 
mă înşel, totul reintră 
în adormirea de mai 
înainte, iar Piteştii 
recăzură în istorica 
lor meditaţie. 
Singura petrecere ce- 
şi acordau era acea de 
a-şi arunca, după 
dealul pe care par a fi 
nu  pitiţi ci cu 
cochetărie  aninaţi, 
galeşa lor privire, 
când timpul e 
frumos, pe dealul din 
față, dealul viilor 
piteştene, până azi 
încă nefiloxerate. 

Spectacolul e măreț seara, pe la apusul soarelui, c-un 
cer albastru ca marea de la Napoli, şi când ochii pot 
îmbrăţişa dintr-o singură ochire dealul tot, din stânga 
de unde se înalţă în licurinda depărtare muscelele 
Câmpulungului şi până la vale, în dreapta, dincolo de 
Goleşti şi de Vrăneşti, la dealurile Leurdenilor care se 
estompă şi se pierd în albastru străvăzător al cerului. 
Privirea pare că înoată într-o mare de verdeață, ale 
cărei valuri se cobor până în marginile oraşului, pe 
lunca maiestosului Argeş; iar casele viilor, văruite şi 
albe ca lebedele, înfipte sus pe podgorii, când se 
ascund, când se arată după tufişurile de pomi ai 
ogrăzilor. Pe luncă, râul se întinde şi şerpuieşte printre 
zăvoaie întocmai ca pânza pe care o înălbeşte ţăranca 
artistă din satul Goleştilor. 

Repet: priveliştea e minunată, şi Piteştii aveau poate 
dreptate să se uite la dânsa în mută contemplare și s-o 
admite lung, mereu și fără saţiu; ba încă, unii din 
orăşeni, cu temperamente poetice, blestemau adesea 
fluierul mercantil şi de urechi spărgător al drumului de 
fier care, trecând podul de la Argeş, face de multe ori pe 
zi, de plânge lunca de gemetele lui. 

Din nefericire pentru cei visători şi pentru cei care-ţi 
răspund la orice cuvânt cu neschimbatul: „am fost şi 
noi odată...”, adoraţiunea trecutului şi disprețul 
prezentului şi făcăturilor lui nu mai sunt cu putinţă în 
zilele noastre. 

Aceasta, cu atât mai mult cu cât, chiar în Piteşti, 
unde până şi moartea şi viaţa păreau altădată mai 
agale-agale, alte straturi sau pături de lume încep să se 
prefire în toate ramurile activităţii orăşeneşti. 

Homines novil4 pretutindeni; oameni noi în 
dreapta, în stânga, în sus şi-n jos. Bătrânii şi bătrânele, 
ca aceia care-mi ziceau mai acum câţiva ani cu 
neînvinsă tărie: „Mă voi duce tot cu căruţa de birjă la 
Bucureşti, căci nu s-a făcut în gara Piteştilor legiuita 
sfeştanie carului de foc, când a început să huruie pe 
şine”, - aceşti bătrâni şi bătrâne s-au dus sau sunt pe 
ducă. Cu dânşii dispare şi până acum neschimbata 
fizionomie a Piteştilor. 

Un călător care venea, bunăoară, la un an-doi, în 
dese rânduri, în acest bătrân oraş al României, şi care 
era obişnuit să nu vadă nicio schimbare, nici măcar 
găurile după caldarâmul uliţelor drese, astupate, ori 
mai mari, ori mai multe (cunosc una pe strada Târgului 
de Afară, care după spusa unui bătrân preot al orașului, 
şade tot aşa de la 1847), - acel călător nu şi-ar mai 
cunoaște Piteştii lui; impasibilii, mândrii şi împietriţii 
lui Piteşti. 

Călătorul ar crede cu bună seamă că plecând de la 
Bucureşti, din Gara Nordului (nu confundați, rogu-vă 
cu Gara Sudului), s-a înșelat şi a luat bilet de drum 
pentru cine ştie ce nou oraş în construcţie. 

Preumblându-se prin târgul Piteştilor, pe trotuare 
făcute dintr-o cărămidă ca şi aceea a Bucureştilor, dar 
pe care un piteştean îmi spune că ei o numesc 
„rădulesceană” (voi spune de ce), - călătorul ar putea să 
jure pe geniul tutelar al Piteştilor, pe sfinxul15 egiptean 
care până acum prezida imobil la destinele oraşului, ca 
el nu e în uliţa mare a Piteştilor. Unde sunt marchizele 
turceşti, vreau să zic streşinile de şiță de câte doi metri 
de lungi la vale, care adumbreau feţele prăvăliilor şi 
apărau de ploaie şi de soare esteticele tarabe ale 
negustorilor de cojoace subţiri? Unde sunt acele puțuri 
bizare, săpate în trotuarele uliţelor şi în care, şi seara şi 
ziua, străinul călător şi piteşteanul distrat s-au dus în 
gloriile trecutului, luau o baie cu atât mai plăcută cu cât 
era mai neaşteptată? 

Întrebările urmează unele după altele, pe iute şi 
degrabă, căci mirarea călătorului devine din ce în ce 
mai adâncă. 

Pe bulevard s-au făcut şi se fac mereu case care ar 
împodobi orice uliţă a capitalei. Se înalţă la capul lui o 
şcoală impozantă; s-a proiectat, zice-se, un... nu-mi 
vine a scrie, dar după câte mi se spune, va fi un Palat 
Administrativ. Prin alte uliţe, aceeaşi pasiune de 
clădiri. În piaţa ce-i zice „de la Episcopie” se operă o 
schimbare generară şi eminamente modernă. În 
curând Piteştii vor avea o piaţă la care vor face zâmbre 
multe din oraşele României. Avându-se în vedere zelul 
„ă la Hausmann” care încinge pe actualii părinţi ai 
oraşului, nu m-aş mira deloc dacă, în centrul acestei 
frumoase pieţe, s-ar înălța cine ştie ce grup de bronz 
sau vreunul din gloriile istorice ale Piteştilor. Din piaţă 
se va tăia o uliţă care va lega aşa-numitul „Târg în Vale” 
cu centrul oraşului şi-n acelaşi timp va da viaţă 
maidanelor inculte şi vătămătoare sănătăţii oraşului. Și 

altele, şi mereu altele. 

De ne-am încerca a enumera pe de rost cele ce se fac 
şi cele ce sunt proiectate a se face, enumeraţia ar fi 
homerică şi chiar obositoare. Să ne mulțămim, în 
termen generali a spune că azi, Piteştii prezintă 
călătorului aceeaşi fizionomie pe care, în vremurile 
străbune, Cartagina prezenta lui Enea şi fidelului său 
Achate16, când amândoi intrară pentru prima oară în 
născânda cetate a Didonei17. 

Comparaţia nu e retorică; deloc! e adusă aici prin 
însăşi firea lucrului. Recitiţi versurile poetului Romei şi 
veţi vedea că acea molem aedificiorum, acele strata 
viarum şi lata theatris fundamenta (Sala Uklar la 
Piteşti) şi immanesque columnas, pe care le cântă 
Virgiliu, sunt toate pe cale de a se ridica la Piteşti. 
Semnalăm această perfectă potriveală poeţilor 
piteşteni şi le urăm în viitoarele poeme, destinate a 
nemuri noile podoabe ale Piteştilor, inspiraţie şi prin 
urmare laurii divinului Virgiliu. 

Vom reveni. 

Gion. 


Gion, Din Piteşti, în „Românul”, an XXVIII, 31 iulie 
1884, p. 682-683. 


2. PITEŞTI 


„Nu ştiu, zău! ne zicea mai alaltăieri un bătrân 
piteştean, dacă din alte puncte de vedere, drumul de 
fier a făcut bine oraşului nostru, ceea ce ştiu sigur e că 
din cauza lui toţi vecinii noştri râmniceni, 
câmpulungeni, argeşeni şi rucăreni nu mai sunt ca 
înainte tributarii Piteştilor. Altădată, cei mai mulţi 
veneau la Piteşti de-şi făceau târguielile; azi, pentru 
cele mai mici trebuinţe ei dau fuga la Bucureşti. 
Singurii muşterii care ne-au mai rămas credincioşi ca 
şi-n vremurile bătrâne sunt ţăranii de prin satele 
apropiate de oraş”. 

Şi-ntr-adevăr, cuvintele bătrânului piteştean sunt 
foarte temeinice; le vedem îndeplinindu-se în toate 
zilele. Plecând de dimineaţă de tot din Rucăr şi din 
Râmnic şi mai peste zi din Câmpulung şi Curtea de 
Argeş, călătorul care are drept ţintă Bucureştii nu face 
decât a trece prin Piteşti şi a trage direct la gară, pentru 
trenul care pleacă în capitală la 5 şi 20 seara. Peste trei 
ceasuri călătorul e în Bucureşti, iar hotelierii Piteştilor 
aşteaptă mereu călătorii care sunt să vie şi care nu mai 
vin. 

Această stare de lucruri, păgubitoare prosperității 
oraşului, se va îngreuna şi mai mult, zic unii, când se va 
face drumul de fier destinat a lega Câmpulungul cu 
linia Bucureşti-Piteşti-Vârciorova. 

Piteştii vor rămâne atunci o simplă trecătoare. 
Drumul de fier care împreună cu telegraful, este 
factorul cel mai puternic al sistemului centralizator, va 
duce pe micii ca şi pe marii comercianţi numai și numai 
la Bucureşti. Primăriile multora din capitalele 

districtelor noastre, precum şi cetăţenii care-şi iubesc 
oraşul au priceput această lovitură care se dă 
comerţului lor în folosul Bucureştilor şi au căutat, până 
când industriile locale şi înfiinţarea de uzine vor da un 
avânt puternic fiecărui oraş, să lupte în contra acestui 
curent care târăşte totul spre centru. 

În aşteptarea vieţii independente de viaţa capitalei, 
Bucureşti, viaţă pe care orice oraș al României va 
trebui cu timpul s-o aibă, multe din oraşele de mâna a 
doua ş-a treia se silesc, în marginea puterilor lor 
municipale a introduce şi la dânsele îmbunătățirile a 
căror trebuinţă se simte pe zi ce curge, din ce în ce mai 
imperioasă. Atârnă numai de la cetăţenii fiecărui oraş 
român pentru ca, în curând, prin creaţia industriilor 
locale, capitala regatului să aibă, la rândul ei, trebuinţă 
de produsele proprii cutărei sau cutărei capitale de 
district. Şi precum districtele varsă şi vor vărsa 
totdeauna banii lor pentru cumpărarea obiectelor ce le 
găsesc în Bucureşti, tot astfel aceştia să fie aduşi a cere, 
bunăoară Piteştilor, cutare produs al locului, 
Focşanilor un altul, Râmnicului un altul etc. Dacă în 
Franţa, Lyonul sau oraşele Normandiei, Bordeaux sau 
oraşele Provenţei sunt în foarte multe articole 
tributarele Parisului, apoi şi acesta cumpără nu puţine 
din produsele industrioaselor cetăţi provinciale. La 
câte şi mai câte din orăşelele foarte modeste ale Prusiei 
renane sau ale Saxoniei nu se închină Berlinul, capitala 
imperiului german? 

Până atunci, până când vom avea fericirea să vedem 
cele mai multe din oraşele României tractând capitala 
ca pe o colegă, iar nu ca pe o superioară, câte silinţe şi 
câtă bunăvoință pentru interesele municipale nu vor 
trebui să aibă toţi cetăţenii; cu cât zel părinţii oraşului 
nu vor trebui să stea la pândă pentru a surprinde orice 
ar crede folositor urbei lor! 

Mereu însă, și în toate încercările, condiţia de 
căpetenie a reușitei ne pare a fi completa independenţă 
faţă cu guvernul central: „Prin noi, pentru noi şi cu al 
nostru” ar trebui să stea scris totdeauna pe toate 
programele consiliilor municipale. Astfel purcezând, 
fiecare oraş va ajunge mult mai iute la ţinta dorită cu 
atât mai iute cu cât va şti şi se va pricepe mai bine să 
aibă pentru dânsele pe ţăranii din satele totdeauna 
numeroase care înconjoară capitalele districtelor 
noastre. 

Aşa, bunăoară, Piteştii care au pierdut — toţi o 
recunosc -, cea mai mare parte din comerțul oraşelor 
nordice vecine, datoresc astăzi animaţiunea şi puţina 
lor vioiciune comercială numai ţăranilor care „vin la 
oraş” dumineca şi în alte anumite zile ale săptămânii, 
când e târg. 

E o plăcere pentru călătorul sau orăşeanul care se 
pierde cu iubire în rândurile ţăranilor, prin târg sau 
prin piaţă, ca să-i vază și să-i auză cumpărând şi 
vânzând, glumind cu negustorul, văitându-se între 
dânşii şi la urmă, luând cârduri-cârduri, drumul spre 
satul lor. Toţi duc în sân sau la subţioară, pentru 

copilaşii care-i aşteaptă în bătătura casei, darul cel mai 
mare şi gustos, pâinea sau lipia cumpărate de la oraş, şi 
care sunt pentru ţăranul român ceea ce ar fi fost să fie 
(dar n-a fost) „găina în oală” pentru ţăranul francez din 
vremea lui Henric al IV-lea, dacă bunul rege și 
ministrul său Sully ar fi fost să pună în lucrare 
minunatele şi miloasele lor reforme. 

Cu ei, cu ţăranii, oraşul ia o altă faţă. Liniştea 
adormitoare, ca să nu zic pustietatea, dispare când 
dânșii, îmbrăcaţi în haine curate sau de sărbătoare, 
colindă ulițele ca să-şi vândă găina, ori untul, ori pânza, 
sau numai ca să se plimbe şi să admire „mândreţele” 
Piteştilor. Ei aduc comunei veniturile cele mai 
frumoase şi cred că mărirea acestor venituri, de la 
60.000 de lei vechi (bugetul comunal d-acum vro 10-12 
ani) la 300.000 lei noi se datoreşte în mare parte şi lor. 

E drept însă să adăogăm că atât autorităţile cât şi 
orăşenii sunt cu dânşii plini de bunăvoință. Temerea, 
bănuiala, neîncrederea, şi prin urmare ura, pe care 
ţăranul român le avea odinioară în contra „grecului” de 
la oraş se duc şi se şterg din ce în ce mai mult. 

Azi, el nu mai socoteşte de 5-6 ori paralele ce a plătit 
şi cât „cusur” i s-a dat îndărăt şi, foarte adeseori, în loc 
să mai pună bobii pentru socoteală, îl vezi cu tibişirul 
că trage, cu o mână nedibace, pe sapă ori pe talpa 
botinelor noi cumpăraţi, niște cifre primitive, pe care 
un epigrafist le-ar crede fidel copiate după cine ştie ce 
bătrână inscripţiune. Alţii, mai tineri însurăţei, merg 
mai departe, mânuiesc plaivazul, adică creionul, şi 
adună cu o seriozitate care te încântă. Împrejurul 
tânărului „comptabil”, bătrânii cu plete albe, cu 
piepturile goale, arşi de soare, stafidiţi la chip de 
muncă, dar încă vânoşi şi cu putere, aşteaptă sfârşitul 
socotelii, privind cu un fel de respect superstiţios la cel 
care ţine condeiul. 

Tablou admirabil, demn de a ispiti şi înflăcăra 
talentul şi verva unui pictor român, pe care laurii lui 
Teniers1€, Mieris19 şi Metsu20 nu-l lasă în pace. 

Căci, într-adevăr, dacă ţăranul român, răzimat pe 
pușcă, păzind la hotare sau revenind înăuntrul ţării 
după câmpul de bătaie, poate să inspire şi a inspirat pe 
poeţi şi pe artiști, nu văd ce de aceleași călduri 
româneşti şi aceeaşi dreaptă şi binefăcătoare mândrie 
n-ar face să tresalte sufletul şi inima privitorului, când 
el ar vedea pe același ţăran român, ţinând în mână, în 
loc de puşcă, condeiul cu care-şi socoteşte numărul 
intereselor sale. 

Speranţele care nasc în mintea privitorului în cazul 
din urmă sunt mai mari şi mai înveselitoare decât cele 
pe care le simte în cazul dintâi, şi-mi pare că efectele şi 
urmările condeiului ţin mai mult decât acelea ale 
puştii. 

Oricum ar fi, cu astfel de ţărani care vin la oraş cel 
puţin o dată pe săptămână, cu un consiliu municipal 
muncitor şi plin de excelente intenţii, şi — condiţie de 
căpetenie! — cu cetăţeni care nu rostesc la orice ocazie 
mai mult decât nefericitele cuvinte: „Să facă guvernul, 

mie nu-mi pasă!”, ci cu cetăţeni care doresc şi vor, cu 
toţi împreună să contribuie fiecare după putinţă la 
îmbunătăţirea şi reînvierea orașului lor, Piteştii vor 
merge iute şi bine înainte; vor părăsi cu desăvârşire 
acea nemişcare impozantă de care vorbeam în prima 
noastră scrisoare; şi lăsând cultul şi adoraţia trecutului 
pe seama istoricilor, ei vor căuta să fie, ca toate oraşele 
moderne, prietenii prezentului şi descoperirilor lui. 

Numai astfel Piteştii vor putea micşora efectele 
păgubitoare din multe puncte de vedere ce le-au făcut 
şi le vor face liniile drumului de fier, care se petrec şi se 
vor petrece printr-înşii, dându-le o animaţie fugitivă şi 
înșelătoare, de două ori pe zi câte 10 minute; numai 
astfel vor putea merge încet dar sigur spre ţinta dorită 
de orice oraş al României: industriile locale şi, prin 
urmare, viața comunală, liberă şi independentă de 
viaţa Bucureştilor. 

Să vedem acum dacă şi Câmpulungul se îndrumează 
sau nu pe această cale. 


Gion, Piteşti, în „Românul”, an XXVIII, 6 august 
1884, p. 702. 


3. Amintirile scriitorului 
și publicistului 
Tudor Teodorescu Braniște 


despre orașul Pitești 


Aşadar, cititorule, vom cerceta împreună Piteştii. Un 
oraş începe cu gara, cum o casă începe cu uşa si cu 
pragul. Dar ce-ţi poate spune dumitale Gara Piteşti, 
care este la fel cu atâtea zeci şi zeci de gări din ţara 
românească? Şi totuşi, gara asta mie îmi vorbeşte. 
Dumneata n-o auzi, n-o înţelegi. 

Aici veneam în copilărie aproape în fiecare joi după 
amiază. Eram liberi, nu se ţineau cursuri. Veneam cu 
doi-trei prieteni către ceasul cinci, când trecea prin 
gară Orient Expresul. Era singurul tren de lux al anilor 
acelora. Mai târziu a venit Simplonul. Şi, în urmă de 
tot, confortabilul Pullman. 

Orient Expresul avea numai vagoane de dormit. 
Bine luminate şi elegante, ele purtau oameni care 
plecau în străinătate. Pentru noi, străinătatea însemna 
Parisul. Și pe toţi acei călători, pe toate acele călătoare, 
le socoteam fiinţele cele mai fericite din lume. Femeile 
ni se păreau frumoase şi oamenii inteligenţi. Mai târziu 
am aflat că în Orient Expres circulă şi negustori de 
porci, și femei înşelate, şi bolnavi care îşi caută la Viena 
medicul salvator. Mai târziu, toată poezia luxosului 
tren internaţional s-a sfărâmat. Atunci, însă... 

Paul Morand a definit astfel România: „O ţară udată 
de două mari fluvii: Orient Expresul, care izvorăşte din 
Paris şi se varsă în Bucureşti, aducând de acolo cărţi, 
oameni şi idei, şi Dunărea, care izvorăşte din Germania 
şi se varsă în Marea Neagră, aducând mărfuri.” 

Din gara aceasta, a Piteştilor, care dumitale nu-ţi 
spune nimic, cititorule, am plecat cu alţi tovarăşi, în 
toamna anului 1916, pe drumurile desfundate ale 
Moldovei, lăsând în urmă casă, cărţi, amintiri, sub 
pasul nemților biruitori care coborau la Câineni spre 
Argeş. Și tot în gara asta m-am întors în vara anului 
1918, cu toate tristeţile pribegiei. Câţi ani sunt între 
1916 şi 1918? Aritmeticește, doi. Omeneşte, douăzeci. 
Mi se pare că nimeni n-a scris drama acestei generaţii 
care — la şaptesprezece ani — a fost smulsă din vraja lui 
Eminescu şi a lui Verlaine, ca să fie aruncată în brutala 
realitate a trăirii aspre printre oameni străini, înăspriți 
ei înşişi de necazuri şi de suferinţe. 

Din gara aceasta, în sfârşit, am plecat în noiembrie 
1918, cu un geamantan în care manuscrisele ocupau 
mai mult loc decât lucrurile de îmbrăcăminte şi cu o 
mie de proiecte şi de 
visuri din care nu s-a 
înfăptuit nici unul. 

Totuşi, gara e o 
gară ca toate gările, 
cu aceleaşi linii 
paralele, cu aceiaşi 
acari somnoroşi 
noaptea şi osteniţi 
ziua, cu acelaşi portar 
care nu ştie să-ţi 
spună niciodată ora 
trenului dumitale, cu 
aceiaşi hamali 
încovoiaţi sub povara 
geamantanelor, cu 
aceleași plecări şi 
sosiri, uneori vesele şi triumfale, cel mai adesea 
îndurerate şi biruite. 

Bulevardul gării. Case mici. Grădini cu busuioc şi 
regina nopţii, flori provinciale, fiindcă şi florile îşi au 
ierarhia lor: un bucureştean din centru nu va consimţi 
în ruptul capului să pună în grădina lui busuioc și 
regina nopţii. Dacă ţi-s dragi, caută-le la Piteşti, la 
Curtea de Argeş, la Câmpulung. 

Bulevardul Piteştilor te vesteşte de la început ca intri 
într-un oraş mijlociu, curat şi tihnit. Oraş de 
pensionari, cum i s-a mai spus. Şi a fost, în adevăr, o 
vreme când pensionari din oraşe mai mari şi cu viaţa 
mai scumpă veneau să-şi sfârşească zilele aici, în linişte 
şi voie bună. 

În mijlocul bulevardului, Statuia Independenţei. 
Aici, în fiecare an, în luna mai, Drăghescu, preşedintele 
veteranilor argeşeni din războiul de la 1877, îşi ţinea 
discursul. Îl revăd. Slab, de statură mijlocie, în 
redingotă. Chip de savant: fruntea lată şi o pereche de 
barbete, gen dr. Davila. Drăghescu era bărbier. Scotea 
şi măsele, punea şi ventuze, aplica şi lipitori. Discursul 
lui, acelaşi în fiecare an. Începea totdeauna cu aceeaşi 

frază: „Noi, care am luptat în ploaie şi foc...” Asta 
însemna: în ploaie de gloanţe. 

Dincolo de statuie, bulevardul continuă. Casele sunt 
mai mari şi grădinile mai mici. 

Aici, pe locul acesta viran, venea circul. „Circul” 
înseamnă toate circurile care în lungul anilor au 
poposit în Piteşti. Copiii veneau ca să râdă de glumele 
clovnilor, iar liceenii ca să se îndrăgostească de pulpele 
voinice ale baletistelor. La sfârşitul spectacolului, 
acelaşi număr de încheiere: era adus în arenă un 
măgar, iar directorul circului oferea un premiu de cinci 
lei — bani mulţi pe vremea aceea -— cui va izbuti să facă 
înconjurul arenei de trei ori, în picioare, pe spinarea 
măgarului. Mai totdeauna, se prezenta un singur 
concurent, un băieţaş de la galerie, pregătit tocmai de 
mai înainte ca să facă pe „concurentul”. După ce-l 
trântea măgarul de la primii paşi, întru veselirea 
spectator lor, omul primea pe sub mână o „băncuţă”, de 
cincizeci de bani... 

A, uite şi Grădina publică. A ciopârţit-o nu ştiu care 
primar în anii din urmă. Atunci, grădina publică era 
întreagă. Bulevardul o ocolea cu respect. Acum, 
bulevardul o taie pe din două ca pe-o râmă. Aici aveau 
loc „bătăile de confetii”. Aici se alegea „regina serbării”. 
Aici se legau întâile iubiri şi tot aici, toamna, sub 
castanii bătrâni se întâmplau cu lacrimi, scenele de 
despărţire. Colo era chioşcul muzicii. Cu câtă gravitate 
conducea căpitanul Matache, „Valurile Dunării”! 

Strada Mare. În planul oraşului îi spunea Şerban 
Vodă. Dar lumea așa-i zice: Strada Mare. E însă foarte 
mică. E Calea Victoriei a Piteştilor. Aici se plimbă 
lumea. Aici îşi dau întâlniri prietenii, sub o formă 
caracteristică pentru viaţa orașului: „Ne întâlnim 
diseară pe Strada Mare!” Atât. Nici ora, în timp; nici 
locul, în spaţiu. Diseară şi Strada Mare. De-ajuns. Şi se 
întâlnesc mai bine decât dacă şi-ar fi precizat în 
amănunt ora şi locul. 

Tot aici s-a concentrat puţina viaţă comercială a 
Piteştilor. Câteva prăvălii, două frizerii, două sau trei 
tutungerii, librăriile, cofetăriile, cafenelele şi bodegile. 

La frizer, găseşti încă agăţate în zid, vechile 
„banduliere” care, prinse după urechi şi înnodate la 
ceafă trebuie să „preseze” mustaţa răsucită covrig. Pe 
vremea mea fiecare bătrân întrebuința „banduliera” 
fiindcă mustaţa era podoabă şi semn de bărbăţie. Primi 
tineri care şi-au ras mustaţa au fost adevăraţi 
revoluționari, fiindcă „numai actorii umblă fără 
mustață”. Şi ce erau actorii atunci! 

La cafenea, joc de table mai mult decât de cărţi. Joc 
încordat sau glumeţ, după firea partenerilor. 

Iată şi Hotelul Dacia! Aici a fost şantanul, pe care-l 
conducea Niculae Crăcănel. Scund, iute ca argintul viu, 
neostenit. Aici petreceau mai ales marii moşieri şi 
arendași, înainte de exproprierea din 1919, atunci când 
Argeşul, ca atâtea alte judeţe, era un judeţ de 
latifundiari. În grădină, vara, aici am văzut pentru 

prima dată, în turnee, pe Nottara, Agatha Bârsescu etc. 
Și când pe scena grădinii se desfășura drama, sus, la 
etaj, în geamlâc, spânzurau, ca să se usuce, pe o 
sforicică întinsă între două ferestre, cămăşuţele şi 
chiloţii fetelor. Chiloţilor le spunea altfel, erau de 
stambă — nu se pomenea asemenea... risipă de mătase! 
— şi aveau danteluţă. Iar dacă vreo adiere mai poznaşă 
se rătăcea pe sus şi smulgea o pereche de pe sforicica 
lor, spectatorul adâncit în suferințele „Magdei” lui 
Sudermann (Agatha Bârsescu) sau ale „Sărmanului 
muzicant” (Nottara), se trezea cu petecul de stambă 
tocmai pe chelie... 

Tot în grădina Dacia aveau loc şi întrunirile politice. 
Aici am auzit pe Delavrancea, cu vocea tunătoare, cu 
ochii de mongol, cu mustaţa zburlită, cu coama în vânt, 
în vara anului 1916, lămurind unei adunări însufleţite 
până la delir, de ce trebuie să intrăm în război, de ce 
trebuie să trecem Carpaţii şi să eliberăm Ardealul. Şi, în 
ziua aceea, nu numai noi, cei tineri, ci mulţi dintre 
bătrâni îşi ştergeau pe furiş lacrima înduioşirii. 

Câţiva paşi mai departe, aici, lângă tribunal, a fost 
„Clubul tinerimii”, iar jos, „Teatrul popular”. 
Amândouă clădite de Grigore T. Coandă. „Conu 
Grigoriţă”, „Nenea Grigoriţă” sau „Domnu Coandă”, - 
după gradul de amiciţie -, a fost una dintre cele mai 
interesante figuri ale vieţii piteştene. N-avea decât trei 
clase comerciale, dar cu o aleasă inteligenţă şi cu o 
frumoasă formaţie culturală, bătea o sută de doctori de 
la o sută de universităţi! A creat Banca populară şi ar fi 
putut să rămână, nu spun un cămătar, dar un bancher 
onorabil. Nu. Mâncat de demonul creaţiei, a clădit una 
dintre cele mai moderne mori din România, moara 
Mrazek, teatru, club etc. A fost liberal şi dizident 
liberal. A fost, după primul război mondial, unul din 
amicii intimi ai lui C. Stere şi unul din sprijinitorii 
„Vieţii Româneşti” postbelice. De o rară distincţie 
sufletească şi de o impecabilă eleganţă vestimentară, 
mereu frământat, mereu în contradicţie cu el, cel de 
ieri, mereu dornic să facă altceva, aventură politică în 
care îl purtase marea lui naivitate şi eterna lui bună 
credinţă... 

Aici, în sala aceasta de teatru, am auzit pe Petre 
Locusteanu citind admirabilul portret al Căii Victoriei; 
pe Ion Minulescu şi pe Radu D. Rosetti spunând 
versuri din opera lor; pe Alexandru Cazaban — nuvelist 
de mare talent, nedreptăţit de toată lumea şi de el 
însuşi — făcând lectura unora dintre cele mai bune 
schiţe ale sale. 

Era atunci, în mai toate orașele de provincie, o viaţă 
intelectuală. Fireşte, oamenii jucau table, jucau cărți, 
se duceau şi la şantan, dar citeau, veneau la teatru, 
veneau la conferinţe, veneau să asculte trei scriitori 
citind din cărţile lor. 

Să mergem mai departe. Tribunalul. Aici a prezidat 
pe vremuri Crasan?l. Purta în fiecare zi redingota şi 
jobenul, ca magistraţii din literatura franceză a anului 
1900. Nu ştiu câtă carte purta sub joben. Dar ştiu că 

sub redingotă, în partea stângă, purta o inimă bună şi o 
conştiinţă dreaptă. Într-un proces, un împricinat care 
împrumutase bani de la reclamant, ridica, prin 
avocatul său, tot felul de incidente de amânare. Crasan 
respinsese vreo trei. Avocatul scotea, din procedură şi 
spirit de chiţibuşerie, altele. Crasan, cu tot calmul lui, 
se enervează şi întrerupe. „Un moment, d-le avocat, 
vreau să vorbesc cu clientul dv. Ascultă, d-le, ai 
împrumutat bani de la reclamant?”. „Da, d-le 
preşedinte”. „I-ai dat banii înapoi?” „Nu, d-le 
preşedinte”. „Pai bine, dom'le, cu incidente de amânare 
vrei dumneata să-ţi plăteşti datoria? Tribunalul 
respinge toate incidentele trecute, prezente şi viitoare. 
Aveţi cuvântul în fond”. „În fond”, avocatul 
datornicului avea cuvântul, dar nu mai avea incidente 
de amânare. Şi datornicul a fost condamnat să-şi 
plătească datoria fără zăbavă. 

Să ne oprim o clipă la liceu. Am urâte amintiri. Am 
fost eliminat pe trei zile, fiindcă am fost la „Faust”. 
Trebuia să ne tundem cu maşina nr. 1. Maşina nr. 3 
însemna o intenţie subversivă sau cel puţin un act de 
indisciplină. Nu aveam voie să ne plimbăm pe Strada 
Mare sau prin Grădina publică decât duminica. 

Revăd pe N.I. Apostolescu, Hașdeu leit: același cap, 
aceeaşi barbă. Fusese, de altfel, discipolul lui Hașdeu. 
Doctor în Litere de la Sorbona, cu o teză bine lucrată şi 
prefațată de Emile Faguet, tratând influenţa 
romanticilor francezi asupra literaturii române. 
Apostolescu era destinat carierei universitare. Câteva 
polemici din tinereţe i-au stârnit însă duşmănii, care l- 
au fixat pentru mulţi ani la catedra liceului din Pitești. 
Când i-a venit, prin 1918, cred, numirea la Facultatea 
de Litere din Iaşi sau din Cluj (nu-mi mai amintesc), 
Apostolescu murea răpus de pneumonie cu mult 
înainte de vârsta bătrâneţii. 

Revăd pe N. Em. Teohari. Scund, slab, plăpând, cu 
un delicat profil francez. Seria cronici literare la „Noua 
revistă română” a lui Rădulescu-Motru. Cânta din 
vioară şi prin nu ştiu ce paradoxală soartă, era profesor 
de matematici. Nu-i plăceau nici matematicile, nici 
profesoratul. Ar fi vrut să scrie şi să citească. A purtat 
cu discreţie o mare dramă interioară, ani şi ani. 
Îmbătrânit înainte de vreme, singur, ocupa o cămăruţă 
în mansarda liceului. Adesea, noaptea, îl vedeam cu 
lumânarea în mână, urcând scările în spirală, 
străbătând culoarele reci şi pustii, ca să ajungă în chilia 
lui sub acoperiş. 

Revăd pe d. Mihăileanu, ultimul conservator din 
ţara românească. Totdeauna plictisit, totdeauna trist, 
aruncând rar câte o glumă totdeauna bună, totdeauna 
crudă. Om de mare cultură, a disprețuit cu înțelepciune 
şi onorurile şi publicitatea, oferind concetăţenilor săi o 
rară pildă de distincţie intelectuală. Sâmbătă, după ora 
patru, când se sfârşeau cursurile, ne adunam, cei din 
cursul inferior, la societatea „Doina”, cei din cursul 
superior la „Junimea”. Aceasta din urmă fusese 
întemeiată de Ion Minulescu, care — slătinean de fel — 

îşi terminase liceul la Piteşti. Unul dintre noi ţinea o 
conferință, după care urmau discuţiile în 
contradictoriu. La „Junimea” 1-am auzit, pentru prima 
dată, pe Armand Călinescu vorbind despre 
„Pastelurile” lui Alecsandri. (...) 

Am întârziat cam mult la liceu, cititorule. Hai la 
Trivale! 

Aici, unde vezi acum casele acestea destul de bine 
săltate de la pământ, au fost atunci nişte căsuțe mici, 
galbene, de lut. Geamurile sparte erau lipite cu foi de 
gazetă. Acoperişurile erau găurite. Erau casele 
lăutarilor. 

Fiii acestor lăutari au mers cu sârguinţă la 
Conservator. Unii dintre ei au făcut epocă. Colegul meu 
de școală primară, Teodorescu „Gură-cusută” a fost 
mai târziu Zavaidoc. Pe la ţară, la un popă sau la un 
învăţător care are patefon, mai puteţi găsi încă plăci cu 
cântecele lui. 

Acum casele se răresc. Şi iată, Trivalea! Pădurea a 
cam îmbătrânit și a pleşuvit niţel. Copacii sunt cam 
rari. Tăiat cu gust de prefectul Manolescu, parcul 
acesta este un minunat loc de linişte. Aici vin liceeni 
„când trag la fit” la latină şi la matematică. Aici vin 
perechile de îndrăgostiţi. Aici, pe deal, în dreapta era 
bâlciul anual, cu „încercarea puterilor”, cu „căluşei” şi 
„bărci”, cu pastramă sărată şi cu bere rece. Aici, în faţa 
chioşcurilor de lemn aveau loc banchetele politice. 

Dar Trivalea nu este numai un parc. Este şi un 
pseudonim. Ion Trivale, piteştean, a fost unul din cei 
mai buni critici literari din perioada 1913-1916. 
Eseurile lui au apărut în „Noua revistă română” a lui 
Rădulescu-Motru. Adunate în volum sub titlul modest 
„Cronici literare”, ele vesteau un eminent cercetător al 
scrisului românesc. Ion Trivale a murit în 1916, la 
Turtucaia, sub adevăratul lui nume, Iosef Netzler. 

Pe aleile acestea ale parcului s-a plimbat Ion 
Minulescu când îşi făcea liceul în Piteşti. Şi tot pe 
aceste alei s-a plimbat sigur şi Ion N. Theodorescu, 
astăzi T. Arghezi. 

Cititorule, orice oraş începe la gară şi se sfârşeşte la 
cimitir. 

Cimitirul e sus pe deal. Domină oraşul. Acum câţiva 
ani, cercetând morminte scumpe, ascultam 
mărturisirea sinceră a intendentului din acel timp. „Am 
peste treizeci de mii, d-le Branişte22! Carevasăzică, 
mai mulţi decât sunt jos, în oraş. Treabă grea, vă 
asigur! Primarul are mai puţini!” 

Ascultam şi citind inscripţiile de pe cruci, îmi 
dădeam seama că oraşul din vale se mută încet-încet pe 
dealul cimitirului. Vedeam cu melancolie că am mai 
mulţi cunoscuţi în cimitir, decât în oraş. Era în apus de 
soare. Peste morminte stăpânea liniştea deplină, 
liniştea împăcării cu veşnicia. Rar, o adiere uşoară 
tremura o candelă sau înfiora o floare. Rar. Altminteri, 
era numai tăcere şi nemişcare. 

Adesea, în zile grele, când mă frământă revolta 
împotriva nedreptăţii, ticăloşiei şi lichelismului 
omenesc; când mă copleşesc necazurile şi mă macină 

dezamăgirile; când văd neruşinata, brutala, gălăgioasa 
izbândă a răului asupra binelui înfrânt şi doborât, îmi 
răsare în minte icoana de linişte şi de pace a cimitirului 
din Piteşti. Septembrie 1946. 


Revista „Argeş”, nr. 8(51)/1970, p. 2. 


Note: 


1G.I. Ionnescu-Gion, Portrete şi evocări istorice, Editura 
Minerva, Bucureşti, 1986, p. 311-319; Gheorghe Ionescu 
Gion, Portrete istorice, Editura Librăriei H. Steinberg, 
Bucureşti, 1894, 267p. 

2Revista „Argeş”, nr. 8(51)/1970, p. 2. 

3Tudor Teodorescu-Branişte, Scara vieții: Amintiri, 
articole, fragmente de interviuri, texte de conferințe, Editura 
Eminescu, Bucureşti, 1976. Ediţie îngrijită şi cuvânt înainte 
de Constantin Darie. 

4,2023. 

SMarele critic literar G. Călinescu recunoştea valoarea 
literară şi culturală a unor personalităţi piteştene, printre 
care se află criticul literar evreu Iosif Netzler, cunoscut sub 
pseudonimul Ion Trivale (G. Călinescu, Istoria literaturii 
române de la origini până în prezent, Editura Minerva, 
Bucureşti, 1982, p. 644). Acelaşi critic literar îl omite însă 
intenţionat pe publicistul şi scriitorul piteştean Tudor 
Teodorescu Branişte, care şi-a găsit un biograf de dată 
recentă. (Delia Rodica Țundrea / Duminică, Tudor 
Teodorescu-Branişte - între jurnalism şi literatură, Teză de 
doctorat, Conducător ştiinţific prof.univ.dr. Nicolae Oprea, 
Școala Doctorală Filologie Piteşti, 2012; Delia Duminică, 
Tudor Teodorescu-Branişte, 50 de ani de ziaristică morală, 
Editura Sitech, Craiova, 2015). 

Clon M. Dinu, Nicolae 1. Apostolescu, Omul şi opera, 
Editura Scrisul Românesc, Craiova, 1983. 

7Diu, vechiul numele al cetăţii dunărene Vidin (Bulgaria). 

SOdiriu, Odriu sau Odrin, vechea denumirea a oraşului 
Adrianopol (azi Edirne, în Turcia). 

9Franciei, în original. 

10Pomona, în mitologia romană a fost o zeiţă protectoare 
a grădinilor şi pomilor fructiferi. 

1!Tutulina, în original. Tutilina, a fost o zeiţă din mitologia 
romană care purta de grijă culturilor de cereale. 

12Terpsihora este una dintre cele nouă muze, considerată 
muza dansului şi a muzicii corale. 

13Muza tragediei. 

140ameni noi (latină). 

15Sfinghele, aşa în original. 

16Achate, unul dintre tovarăşii credincioşi ai lui Enea, care 
l-a însoţit pe erou în peregrinările lui spre Italia. 

17Didona, legendara regină a Tirului, care a fondat 
Cartagina, cu o colonie de fenicieni (800 î.Hr.). 

18David Teniers cel Tânăr (1610-1690) a fost un pictor 
flamand. 

19Frans van Mieris cel Bătrân (1635-1681) a fost un pictor 
olandez. 

20Gabriel Metsu (1629-1667) a fost un pictor olandez de 
scene istorice, portrete şi natură moartă. 

21Crasen, în original. 

22Registrul de înmormântări de la Cimitirul Sf. Gheorghe 
deschis în anul 1880 a ajuns la 30.000 de înregistrări în anul 
1957. La recensământul naţional al populaţiei din 1956, 
oraşul Piteşti avea puţin peste 38.000 locuitori. 

1895, 1896 și 1897, 


primii ani ai 


Tehnica de redare a imaginilor în mişcare apare la 
sfârşitul secolului XIX, ca urmare a strădaniilor lui 
Thomas Alva Edison, Etienne-Jules Marey, Robert 
William Paul, dar cei care vor reuşi să se impună ca 
inventatori ai cinematografului, vor fi în cele din urmă 
fraţii francezi Auguste şi Louis Lumiere. Construcţia 
unui aparat care să poată înregistra şi reda imagini în 
mişcare a fost rezultatul unor strădanii ale mai multor 
ingineri, în ceea ce putem numi o cursă acerbă pentru 
întâietatea în acest domeniu. 

Thomas Alva Edison, strălucitul inventator 
american, a fost cel care patentează în anul 1891 un 
aparat ce putea prezenta imagini succesive captate pe o 
peliculă de celuloid cu lăţimea de 35 mm., acoperită cu 
nitrat de argint şi cu perforaţii laterale pentru a 
permite antrenarea acesteia. Apare astfel 
kinetographul, un aparat de redare a mişcării ce va fi 
comercializat de către Edison. Acest aparat reda circa 1 
minut de film şi era proiectat să permită utilizarea doar 
de către o persoană. Acest fapt va influenţa ulterior 
cursa de cucerire a pieţei, pentru că aparatul 
cinematograph al fraţilor Lumiere va permite proiecția 
pe un ecran şi posibilitatea ca mai multe persoane să 
poată viziona simultan filmarea. A fost, din partea lui 
Edison, o greşeală de marketing ce l-a costat titlul de 
inventator al cinematografului. 

Kinetoscopul a fost prezentat de către Edison în 
lumea întreagă, în cadrul unor ședințe de promovare, 
în principalele capitale europene. Bucureştiul a fost 
printre acestea, conform atestării documentare. 
Principalele surse documentare ce atestă prezentările 
de „imagini în mişcare” în România, la aceea epocă, 
sunt anunţurile din presa scrisă şi literatura 
memorialistică. Dintre acestea, presa scrisă este cel 
mai important izvor de documentare datorită 
existenţei numeroaselor ziare centrale şi locale, fapt ce 
demonstrează și amploarea dezvoltării activităţii 
jurnalistice din acei ani în ţara noastră. Am identificat 
astfel, față de prezentarea cu aparatul cinematograf 
(1896) şi alte două prezentări, cu kinetoscopul (1895) şi 
animatograful (1896). 


cinematografiei în România 


Robert-Aurelian ROMAN 


1895 — Prima prezentare din România 
cu Kinetoscopul lui Edison, 
atestată documentar 

Pe data de 3 iunie 1895, ziarul Lupta! nr. 2588, an 
XII, consemnează într-o rubrică de ştiri că „D. T. 
Economy dă astăzi la orele 10 a. m. o şedinţă de 
experienţe, spe cială pentru presă, cu nouile aparate ale 
lui Edison, Kinetoscopul şi Kine tophonul, într-o sală a 
Hotelului Bristol, după Bulevardul Academiei”. Deci, la 
hotelul Bristol de pe strada Academiei se făcea o 
proiecţie de imagini în mişcare cu kinetoscopul, 
însoţită de o sonorizare realizată cu kinetofonul, 
ambele fiind invențiile lui Edison. Pentru filmarea 
imaginilor pe peliculă, Edison folosea un aparat numit 
kinetograf (kinetograph) iar ulterior, pentru redarea 
acestora, se folosea kinetoscopul. Reprezentaţia 
aceasta era special organizată pentru presă. 

Despre kinetograf (chinetograf) aflăm încă din anul 
1891 dintr-un articol din ziarul Tribuna? (preluat 
probabil din ziarul Universul, aşa cum scrie la finalul 
articolului) din 21.VI.1891, nr. 139, an VIII, din Sibiu, 
pe atunci în Imperiul Austro — Ungar: „(Chinetograful 
lui Edison). Ziarele americane au făcut mult sgomot în 
privinţa unei invenţii noue a lui Edison; ecoul a 
străbătut în foile europene şi azi o mulţime de oameni 
sunt curioşi să afle despre ce e vorba. Edison n-a făcut 
invenţiunea aceasta pe basa vr-unui principiu nou, ci a 
alcătuit-o din fonograful seu şi din fotografie. Maşina e 
combinată aşa, ca o persoană, care stă în camera sa, să 
audă în fonograf glasul actorilor ce joacă pe o scenă, şi 
uitându-se pe o pânză întinsă pe părete, să vadă scena 
şi pe actori şi să distingă toate mişcările acestora, luate 
prin fotografia instantanee. [...]”. Tot ziarul Tribuna3 
din 15.VI.1895, nr. 135, an XII, tipărește la rubrica 
„Varietăţi”, un articol pe tema kinetografului: 
„(Chinetograful). Chinetograful ar fi fără îndoială o 
descoperire mare a secolului, făcută de celebrul 
Edison. Chinetograful este un aparat electric ca şi 
fonograful; observăm însă din capul locului că 
tehnicienii electriciani nu sunt de acord întru 
aprecierea aparatului şi cei mai mulţi au o opiniune 
nefavorabilă pentru noul aparat. Electrotechniker 


Anunţul din ziarul Lupta, București, 
sâmbătă, 3 iunie 1895, nr. 2588, an XII 


D. T. Economy dă astă-zi la orele 

10 a. m. o şedinţă de experienţe, spe- 
cială pentru presă, cu. nouile aparate 
ale lui Edison, Kinetoscopul şi Kine- 
tophonul, într'o sală a Ilotelului Bristol, 
după Bulevardul Academiei. 

scrie, că idea nu este cu totul nouă, şi ar întâmpina 
greutăţi la punerea în practică, căci nici lumina 
soarelui nici lumina artificială nu ar fi de ajuns pentru 
toate problemele aparatului. [...]”. 

În anul 1895, fraţii Auguste şi Louis Lumitre 
construiesc un aparat de proiecţie a imaginilor. 
Aparatul putea efectua atât înregistrarea (filmarea) cât 
şi redarea imaginilor şi rezolva problema antrenării 
peliculei (la kinetograful lui Edison, pelicula parcurgea 
un zig — zag complicat în interiorul aparatului). 
Pelicula era stocată în exteriorul aparatului, pe două 
role, fapt ce permitea asigurarea unei lungimi 
considerabil mai mari a filmului şi o depanare facilă. Pe 
data de 13 februarie 1895, fraţii Lumiere depun cerere 
de brevet pentru un aparat numit „chronophotograf 
reversibil” şi redenumit apoi „cinematograph”. Pe 28 
decembrie 1895 la Salonul Indian al restaurantului 
Grand Cafe, situat pe Boulevard des Capucines nr. 14 
din Paris, are loc prima proiecţie cinematografică 
publică, cu aparatul fraţilor Lumiere. Fiecare bobină 
(rolă) din cele zece bobine proiectate, dura circa 50 de 
secunde. 


1896 - Primele proiecţii 
cinematografice cu aparatele 
Cinematograph și Animatograph 
în România, atestate documentar 

Pe 27 mai 1896, la cinci luni după prima proiecţie 
publică de la Paris cu aparatul fraţilor Lumiere, la 
Bucureşti soseşte o echipă a companiei Lumiere, adusă 
de impresarul Edwin SchurmannLouis Janin, Charles 
Delattre, fraţii Bonheur. Primele proiecţii au fost făcute 
la sediul ziarului de limbă franceză L'Independance 
Roumaine, care se tipărea la Bucureşti din anul 1876 şi 
la teatrul Hugo. Sosirea acestei noi invenţiuni fusese 
anunţată cu ceva vreme înainte în ziarul 
L'Independance Roumaine, de către cronicarul 
monden al ziarului, Mihail Ion (Mişu) Văcărescu 
(acesta semna articolele sale sub pseudonimul 
Claymoor). Se proiectau „vederi” cinematografice, 


https://bucurestiivechisinoi.ro/2021/07/august-1896-si- 
deja-cinematograful-castiga-teren-in- 
bucuresti/ [29.V.2022] 

precum: „Un dineu”, „Lecţia de biciclete”, „Grădina 
Botanică”, „Dejun pe iarbă”, „Piaţa Operei din Paris”, 
„Pe lac”, „La băi la mare”, „Un bufet” şi „Sosirea unui 
tren în gara Ciotat”4. Vor urma proiecţii cu: „Intrarea 
Țarului în Kremlin”,  „Serbarea rusească”, „Ieşirea 
lucrătorilor din uzina Lumiere” (Lyon), „Tâmplarul la 
lucru”, „Plecarea în trăsură”, iar la cerere , „O gondolă 
în Veneţia”, „Băile de mare”, „Sosirea trenului”, 
proiecţii ce aveau mare succes. 

În ziarul L'Independance Roumaine din 4 iunie 
1896, redactorul Mişu Văcărescu (Claymoor) anunţa că 
luni 27 mai 1896, la sediul ziarului din Calea 
Victoriei, pe holul de la etajul I, a avut loc o 
reprezentaţie a „minunii secolului”, „Cinematograful, 
această senzaţie a zilei, a fost trimis să încânte 
Bucureştiul” de celebrul impresar al Adelinei Pati şi al 
Eleonorei Duse, domnul ESchurmann, iar ziarul 
L'Independance Roumaine, a fost gazda şi 
organizatorul primelor reprezentații cinematografice 
în Bucureşti. Pe 29 mai, a avut loc şi o reprezentaţie 
pentru presă, aşa cum reiese din anunţul publicat în 
ziarul Adevărul5. 

Ulterior, pentru o perioadă de timp, proiecţiile au 
avut loc la teatrul Hugo. Se proiectau, cum aflăm tot 
din ziarul Adevărul?, filmele „Jocul de minge”, 
„Tâmplarul la lucru”, „Copiii la dejun”, „Defilarea 
şefilor coreeni”, „Trăsura de gală a Ţarinei”, „Ţarul şi 
Țarina ducându-se la biserică, cu toată suita, la 
încoronare”, „Băi de mare”. Prezentarea 


Cronică la avanpremiera primei proiecții 
cinematografice din România, scrisă în limba franceză 
de Claymoor (Mihail lon Văcărescu), la rubrica Carnet 

du high-life în ziarul L'Ind&âpendance Roumaine, 
București (Marian Țuţui, Din istoria criticii de film din 
România 1896-1947, în „Studii şi cercetări de istoria 
artei, teatru, muzică, cinematografie”, serie nouă, tom 
14 (58), Academia Română, Institutul de Istoria Artei 
„G. Oprescu”, București, 2020, p. 62.) 

bâcaneurs tombaient de leur cheval de ter. 
Cette vue animte de ce coin magique de 
Paris tera plaisir ă plus d'un et lui rappel- 
lera de bien agriable; psi dn 

De li, le mystăricux pe: qui diri- 
pgeail cetle lanterne aussi m que 


Avant le rideau 


Hier soir, Papparil du cinâmatographe 
a cit post dans le grand salon du journal 
oi seront donnies les stances de jour et 
de nuit, La lanterne ă projection, apris a= 
voir ch-rehe le point, nous a donne une 
eharmante representalion «d'essayage, Nous 
avona vu une sorlie d'âglise un jour de 
(îte, Sous le porehe du temple descend la 
toule des croşants. On y reconnail tous les 
types, la vieile davote son brâviaire & la 
main, la lemme diăpente, Vbomine bigot, 
le. fervent croșant, le jeune flirteux qui ne 
pespeete pas mâme la sainieți du lieu. 
Pus nous avons assistt A un diner, oii tous 
les convives taient de fitces fourcheties, 
Le prisident de la table decoupait les pros- 
ses pitces el laizail paser lea astiotios gar- 
nies de poulardes et de faisans aux invite, 
vandis que des domestiques versaieni ă la 
ronde le bordeaux et le champagne tu- 
mant dans les coupes, Aprbs ce repas, nous 
avons fait un tour sur le bouleraii des 
Italiens, oi Vencombrement des voitures de 
toutes sorta blaieni si grand, quil etait 
ditficile de passer dun iroitoir A Vaulre, 
De pădalousex restaieni en detresse et dea 


Imi Hous a conduiis au Moulin Houge pen- 
dant une fâte denuit. 

Pour nous dilasser les nerls nous nous 
sommestrouvis su bord d'un lac, ou nous 
attendaient ara cure bargques enguirlan- 
dâes et pavoistes. une dălicieuse pro= 
menade =: ce lac enchaniă, nous nous 
*ommes trouvts toul d'un conp sur le perron 
d'une gara, juste A Parrivăe du train. Les va= 
gons dtaient bondâ da monde «i lore quo les 
portidres souvrirent, nous arons asist & 
un defilt des plus curieux et qui paraissait 
ne plus devoir finir, 

Cate we est saisistante. Tout se dâ- 
roule avec une telle vârite et una telle vi- 
tesse qu'on croit en eflet que c'est ln 
realită 

bigholite, qui aura lieu demain soir sa- 

cette reprisentalion, qui sara non scu- 
pod une primeur, mais un speeclaele des 
plus 6legants. 


La 
.. 


27 — 


Documente 


cinematografului a beneficiat de o campanie de 
promovare în presă extrem susținută şi bine organizată 
de către firma Lumiere. Pe parcursul întregului an 
1896 dar şi în anul 1897, principalele ziare din 
Bucureşti (L'Independance Roumaine, Universul, 
Adevărul, Epoca, Voința Naţională, etc.) vor prezenta 
informaţii cu privire la proiecţiile cinematografice cu 
aparatul Lumiere, acestea fiind cele mai importante şi 
de durată. 

Pe data de 26 mai 1896, la Moscova a avut loc 
încoronarea ţarului Nicolae al II-lea al Rusiei. Acest 
eveniment a fost filmat de către operatorii francezi 
Charles Moisson şi Francisque Doublier?/. La 
încoronare au participat şi reprezentanţii Casei Regale 
a României, Principele Ferdinand şi Principesa Maria, 
care era verișoară primară cu ţarul Nicolae al II-lea. 
Astfel, Ferdinand, viitorul Rege al României şi Maria, 
viitoarea Regină a României, vor fi primele 
personalități române imortalizate pe pelicula 
cinematografică, încă din anul 1896. Evenimentul este 
rememorat de Regina Maria, ca urmare a revederii 
filmului în Franţa, un sfert de secol mai târziu, în 
jurnalul său: „ni s-a prezentat un film cu scene din 
viaţa Romanovilor şi mai ales cu încoronarea lui Nicky. 
Nu ştiam că existau cinematografie în vremea aceea, 
oricum, era la începuturi- însă ei erau acolo, pe ecran, 
cu toţii! Trecând pe lângă noi ca nişte fantome ale unei 
perioade care nu mai există. Îngrozitor! (...) O 
extraordinară emoție ne-a făcut pe toţi să plângem. A 
fost nespus de impresionant să-i văd pe ţar, pe țarină, 
toată familia imperială defilând prin faţa ochilor mei. 
Şi eu, cu Ducky (sora Reginei Maria), eram în film, 
coborând scările Kremlinului în marea procesiune, era 
însă atât de multă lume, încât nu era chip să se distingă 
toate figurile”8. 

Proiecţiile cu aparatul Lumiere nu vor fi, însă, 
singurele proiecţii cinematografice prezentate în anul 
1896. Și alt aparat de proiecţie a imaginilor mişcătoare 
va fi prezentat în România. Astfel, ziarul Constanţa, 
din Constanţa, de duminică 21 iulie 1896, anunţă 
că domnul S$. Petrescu prezintă o mare invenţiune 
americană, Animatographul (numit în anunţ Super 
Sineanimatograph,) cu reprezentații în fiecare seară de 
la orele 8-9 p.m., 9-10 p.m. şi 11-12 p.m.9 

Nu există în anunţ alte informaţii despre acest 
aparat. Este posibil să fie vorba despre proiectorul 
cinematografic numit „Animatograph” al lui Robert 


William Paul, pionier britanic în industria filmului, 
creator de aparate cinematografice și tehnici de film. 
Acest proiector, numit iniţial „Teatrograph” şi 
redenumit „Animatograph”, din 1896, s-a exportat şi s- 
a vândut în lumea întreagă. În ceea ce-l priveşte pe 
misteriosul domn S$. Petrescu, ca ipoteză de lucru 
presupun că acesta ar putea fi dobrogeanul Simion 
Petrescu, gimnast, fost elev al lui Gheorghe Moceanu, 
mai târziu om de presă, politician, primar al Mangaliei 
şi personaj pitoresc, descris în scrierile sale cu privire la 
România de însuşi Lev Troțki. Simion Petrescu a 
participat la turnee mondiale ca gimnast, ajungând la 
Paris, Londra, Copenhaga, Chicago, New York, Roma, 
în America, Africa, Indial0 şi este posibil să-și fi 
procurat un astfel de aparat cinematografic pe care a 
ales să-l prezinte public, încurajat de reușita turneului 
în România al tehnicienilor fraţilor Lumiere sau a fost 
contactat pentru realizarea de prezentări 
demonstrative de agenţi comerciali. 

Ziarul Voința Naţională! de vineri, 7 iunie 1896, nr. 
3444, an XIII, prezenta o comparaţie între kinetoscop 
şi cinematograf, prezentând detalii tehnice de 
funcţionare şi avantajele cinematografului. Află că „ [... 
] De curând, Edison a inventat, sub numele de 
Kinetoscop, un aparat mult mai perfecţionat, putând 
observatorul să privească un mare număr de vederi, 
adică reproducerea unei scene de o durată destul de 
lungă. Principiul acestui aparat este acelaşi ca şi cel 
precedent, adică, pe când se arată succesiv imaginile 
fotografice, în acelaşi timp o cutie prevăzută cu mici 
găuri le prezintă vederi în mod succesiv. Imaginile se 
obţin pe o bandă de celuloid sensibilizată, ale cărei 
margini sunt găurite. În aceste găuri se îmbină dinţii 
unei roţi care face ca banda să se mişte. Nu de mult, 
fraţii Lumiere au construit, sub numele de 
Cinematograf, un aparat mult mai perfecţionat decât 
cele precedente. Cu acest aparat putem vedea, de o dată 

mai mulţi, o succesiune de vederi timp de aproape un 
minut, adică 15 pe secundă, ceea ce reprezintă 900 
vederi pe minut. Imaginile se proiectează pe un 
paravan cu dimensiuni destul de mari (aproape un 
metru pătrat), cu toate că fotografiile de pe banda 
originală n-au mai mult de 2 centimetri pe latură. 
Însemnătatea cea mare însă a acestui aparat e că, în 
scurtul interval de timp (1/15 din secundă) care se 
scurge între trecerea celor două fotografii succesive, 
1/4 numai, adică 1/60 din secundă, se întrebuinţează 
pentru schimbarea fotografiei. Celelalte trei sferturi de 
secundă, fotografia rămâne nemişcată, proiectată pe 
paravan. Cu alte cuvinte, perioadele de obscuritate 
sunt cu totul scurte în raport cu perioadele de lumină, 
pe când totul se petrece contrar la aparatele 
precedente. La cinematograful Lumiere, tremurul e 
foarte neînsemnat şi abia se poate observa întreruperea 
proiecţiunei. Mecanismul cinematografului se 
aseamănă cu acela al unei maşini de cusut: mişcarea 
bandei cu fotografii corespunde cu mişcarea stofei; 
proecţiunea razelor luminoase corespunde cu 
penetraţiunea acului. Mişcarea bandei se face prin 
ajutorul unei maşini dinţată, iar banda e apucată de 
două ghiare cari pătrund în deschizăturile perforate ale 
marginilor. Cinematograful se poate vedea în clădirea 
ziarului L'Independance Roumaine, unde atrage foarte 
multă lume. În adevăr, nimic nu poate fi mai curios 
decât a vedea o fotografie animată şi rămâi uimit de 
mulţimea diferitelor mişcări cari se succedează la 
interval de un minut.” 


1897 — Primele filmări din România, 

atestate documentar 

Printre subiectele din Catalogul vederilor 
cinematografice pozitive ale Societăţii Lumiere, 
publicat pentru prima oară în monografia dedicată 
creatorului cinematografiei de către Georges Sadoul, 
figurează la nr. 551 şi 552, două subiecte turnate la 
Bucureşti, dar cărora Sadoul nu le putuse identifica 
autorul, însă investigaţiile făcute la Institutul de 
Istoria Artei au înlesnit acest lucru. Subiectele erau 
datorate operatorului din Bucureşti de origine franceză 
Paul Menu şi făceau parte dintr-un număr de 17 
subiecte de actualități sau, cum se spunea în 
programele de pe atunci, de „vederi româneşti”, filmate 
între 10 mai şi 27 iulie 1897, cu un aparat Lumicre 
cumpărat special în acest scop, şi developate la Lyon, în 
laboratoarele acestei societăţiI2. Premiera primelor 
trei „vederi” româneşti a avut loc la 8 iunie 18097, 
stabilind astfel data de naştere a cinematografiei 
româneşti. Presa vremii a consemnat acest 
eveniment. 

Paul Menu era la acea vreme un tânăr de 19 ani, 
dintr-o familie franceză stabilită la Bucureşti ce deţinea 
un magazin de optică, pe Calea Victoriei la nr. 96. 
Acesta a fost solicitat de ziarul L'independance 
roumaine să se ocupe de spectacolele de film de la 
sediul ziarului şi să realizeze filmări şi cu subiecte 

româneşti. Filmările sale sunt de calitate, fiind incluse 
în catalogului Lumiere. Paul Menu a trăit zeci de ani la 
Bucureşti, iar mai apoi, în preajma celui de-al doilea 
război mondial, s-a întors în Franţal3. La 93 de ani 
primea vizita reporterilor români în anii 70 ai secolului 
XX. Există disponibilă şi o filmare a evenimentului. 

În cele 40 de zile dintre 10 mai şi 20 iunie 1897, a 
înregistrat 17 filmări de „actualităţi”, de câte un minut, 
ce au fost developate la firma Lumiere din Lyon, 
readuse şi proiectate publicului la Bucureşti14. Unele 
dintre aceste prime filmări din România au fost mult 
timp considerate pierdute dar, în 1995 au fost 
redescoperite la „Cinemateca” din Paris. Cele 17 filme 
sunt: Defilare de 10 mai; M.S. Regele călare ocupând 
locul pe bulevard pentru a prezida defilarea; M.S. 
Regina în trăsură şi M.S. Regele călare revenind la 
palat escortaţi de statul major regal şi de ataşaţii 
militari străini; Târgul Moşilor (1) ;Târgul Moşilor” 
(II); Cântarul la hipodromul Băneasa; Tribunele la 
cursele de la Băneasa; Terasa cafenelei Capşa; La şosea 
(D; La şosea (II), Bufetul de la șosea; Bastimentele 
flotilei de pe Dunăre; Exerciţiile marinarilor flotilei de 
pe Dunăre; Inundaţiile de la Galaţi (1); Inundaţiile de la 
Galaţi (11); Inundaţiile de la Galaţi (111); Inundaţiile de 
la Galaţi (IV). 

Deci, între anii 1895-1897, au loc la Bucureşti şi 
Constanţa prezentări de imagini în mişcare cu 
aparatele de proiecţie kinetoscop, cinematograf şi 
animatograf. Cinematograful este cel care va avea cel 
mai mare succes de piaţă şi se va impune ca soluţie 
tehnică. În 1897 apar și primele filmări din România, 
un lucru absolut remarcabil. Filmările româneşti au 
rulat la cinematograful din ţară și au fost difuzate şi 
internaţional. 


Note: 

Ihttps://adt.arcanum.com/ro/ [12.V.2023] 

2Ibidem. 

3Ibidem. 

4http://www.istoriafilmuluiromanesc.ro/ifr-ceroinica- 
primei-proiectii-de-film-anuntate=231, [08.XI1.2021]. 

SAdevărul, an. IX, nr. 2548, 30 mai 1896, ,[06.11.2022]. 

GAdevărul, an. IX, nr. 2580; 1896, ,[06.I1.2022]. 

7Manuela Cernat, Cinematograful în istorie (1) în „Studii 
şi cercet. ist. art., Teatru, Muzică, Cinematografie”, serie 
nouă, T. 5-6 (49-50), Bucureşti, 2011-2012, p.4. 

3Ibidem, p.4- 

9Constanţa, an IV, nr. 170, duminică 21 iulie 1896, , 
[12.IV.2022]. 

10https://www.ziuaconstanta.ro/in-constanta/constanta- 
de-odinioara-in-imagini/constanta-de-odinioara-simeon- 
petrescu-dansator-om-politic-fondator-de-ziare-galerie- 
foto-580150.html, [27.V.2022]. 

1https://adt.arcanum.com/ro/ ; [12.V.2023] 

121on Canatcuzino, Românul Paul Menu, operatorul lui 
Lumiere, în „Cinema”, nr. 12, decembrie 1970, Bucureşti. 

13Ibidem. 

14Călin Căliman, Istoria filmului românesc 1897-2017, 
Editura Euro Press Group, Bucureşti, 2017, p. 15-16. 

Cumplita Moarte şi Tânăra Împărăteasă 
de la Biserica filie Glâmboc, comuna Bascov, 
Judeţul Argeş 


Biserica filie cu hramul Adormirea Maicii Domnului 
din Glâmboc, Comuna Bascov, Judeţul Argeş (foto 1) 
este declarată monument istoric, fiind clasificată în 
LMI cu numărul Î. Lăcaşul de cult este situat pe partea 
stângă a pârâului Glâmboc, la 400 m nord de biserica 
parohială de zid, la limita nordică a cătunului 
Glâmboc-Vale, în lunca care desparte două dealuri, pe 
delul dinspre nord-est aflându-se cătunul Glâmboc- 
Deal, iar pe celălalt fondul forestier. 

Biserica din lemn, tencuită la exterior (foto 2), este 
edificată între anii 1804-1808, ctitorie a moşnenilor 
satului Radu Draguţoiu cu soţia Creaţa şi Radu 
Diaconu, fiind aduşi cei mai buni meşteri lemnari 
vâlceni, care au construit-o din bârne de lemn de stejar 
şi au acoperit-o cu şiţă, având formă de navă cu o 
singură turlă care serveşte şi drept clopotniţă, preoţi 
fiind între 1808 şi 1859 Iana şi Ristea2. Pisania aflată 
pe faţada vestică a peretelui dintre pronaos şi naos, 
între arcul pasajului de acces şi arcul practicat ca 
fereastră, între pronaos şi naos, marchează momentul, 
în limba română, cu litere chirilice, decriptarea fiind: 
“Cu vrerea Tatălui şi ajutorul Fiului şi cu săvârşirea 
Sfântului Duh, Amin. Ridicatus-a aceasta sfântă 
biserică din temelie prin osteneala robilor lui 
Dumnezeu Radu Draguţoiu şi Creaţa, Radu Dascălu şi 
s-a înfrumusețat şi cu zugraveli după cum se vede ca 


Pr. drd. Marius MARINAC 
să le fie spre pomenire veşnică a zilelor Prea Înaltului 
Domnului nostru io Constantin Alexandru Ipsilant 
Voievod în zilele Prea Sfinţitului şi iubitorului de 
Dumnezeu Episcopul nostru Iosif şi s-a târnosit 
punându-i hramul Adormirea Maicii Domnului, leat 
1808. Panteleimon zograf'3. 

Pictura de pe tâmpla zidita a altarului şi peretele 
despărțitor dintre naos şi pronaos a fost realizată de 
către Panteleimon “Zograf”4. În 1869, în faţa intrării 
este adăugat un pridvor de zid, moment reliefat de 
noua pisanie: „Cu ajutorul lui Dumnezeu sau ridicat 
acest sfânt anvon prin osârdia şi cheltuiala robilor lui 
Dumnezeu Hristea Diaconu, Eliana Diaconeasa, 
Stefan preotu, Ioana preotiasa, Ioan, Ilinca. Şi sau 
săvârşit la anul 1869 mai 22, Apostu zugravu [din] , 
Nicolae zugravu din "9. Peste pisania din anul 1869 se 
distinge textul din anul 1956: „Această biserică este 
renoită de Ion, Gică, fiul său Marin şi nora ... 1956”. 

Ioana Cristache Panait, în lucrarea Biserici de lemn 
din Judeţul Argeş arată: „Pictura lui „Panteleimon 
zograf, cât şi aceea a lui Apostu şi Nicolae, au fost 
deteriorate nu numai de fum, dar şi de intervenţiile 
fără de pricepere (ultimele din 1956). Atribuim 
primului decorul peretelui cu pisania de la 1808, 
chipurile arhanghelului Mihail, al Sfântului Gheorghe, 
fiind de sprijin în acest sens şi scena „Plângerii lui 
lisus”, de pe lemnul 

peretelui de nord al 
| altaruluil72. Apostu şi 
| Nicolae au reprezentat, 
în pridvor: „Raiul, 
„Judecata de apoi” (foto 
3, 4 şi 5) cu „crâşnirea 


dinților”, dar şi 
reprezentarea morții, 
respectiv monologul 


acesteia...” 7 

În exterior, în partea 
sudică a bisericii, este 
zugrăvită Cumplita 
Moarte şi Tânăra 
Împărăteasă (foto 6) de 
către zugravii Apostu şi 
Nicolae. "Motivul 


Biserica filie 
cu hramul Adormirea 
Maicii Domnului 
din Glâmboc 

confruntării dintre Moarte şi ființa umană...poate fi 
interpretată ca un rudiment tardiv al medievalelor 
Dansuri macabre occidentale...”8. 

Imaginea Morţii sub forma Memento mori? este 
deseori reperată pe zidurile lăcaşurilor de cult din Ţara 
Românească10 edificate în perioada secolelor XVIII- 
XIX. Pictura Cumplita Moarte şi Tânăra Împărăteasă 
nu respectă canoanele picturii bizantine, fiind realizată 
în stil popular. Deasupra scenei este scris anul 1869, 
sub care se află inscripţia Cumplita Moarte în limba 
română cu caractere chirilice. Moartea are o înfăţişare 
scheletică, având părul vâlvoi şi ochii mari. Pe umărul 
stâng ţine coasa cu vârful în jos iar mâna dreaptă stă 
întinsă spre tînăra împărăteasă. Între cele două 
personaje, autorul picturii a reliefat un dialog, în care 
Moartea îi adreseză împărătesei următoarele cuvinte:: 
„Cucoană împărăteasă, mult eşti mândră şi frumoasă, 
ai trăit în lume bine, vino de joacă şi cu mine”l, textul 
fiind scris în limba română cu alfabet chirilic. 

„Tema morții nu este singulară în pictura murală 
din România. Mai există biserici, chiar în judeţul 
Argeş, cum ar fi Biserica Olari din Curtea de Argeş, 
unde, la fel ca şi aici, pe partea exterioară a bisericii, 
este reprezentată moartea."12 

Cumplita Moarte şi Tânăra Împărăteasă de la 
Biserica filie din Glâmboc este o pictură care, chiar 
dacă este realizată în stil popular, impresionează 
puternic privitorul, aspect greu de găsit la 
alte picturi murale de pe bisericile României. 
Acest lucru a fost posibil datorită temei 
picturii, aceea a morţii ineluctibile. Imaginile 
Thanatos-ului din pictura exterioară de la 
Biserica filie din Glâmboc au rolul de a 
conștientiza  efemeritatea timpului şi 
conştientizarea Judecăţii de Apoi. 


Note: 


1Ministerul Culturii şi Patrimoniului Naţional, 
Lista Monumentelor Istorice 2015 H. C. M., 
1160/1955, nr. 2160. În 1955 apare ca monument 
istoric prin Hotărârea Consiliului de Miniştri H. C. 
M. 1160/1955, nr. 2160. 

2Arhiva Parohiei Glâmboc, Comuna Bascov, 
Judeţul Argeş, p. 2. 

3Ibidem. 

4Sevastiţa C. Găiseanu, Sever I. Moiceanu, 
Bascovul de-a lungul vremii 1421-2001, Ed. 
Paralela 45, Piteşti-Bucureşti-Braşov-Cluj Napoca, 
2004, p. 162. 

SArhiva Parohiei Glâmboc, Comuna Bascov, 
Judeţul Argeş, p.3. 

Orbidem. 

7loana Cristache Panait, Biserici de lemn din 
Judeţul Argeş, Piteşti, Editura Ordessos, 2010, 

Scenă din pictura Jucăţii de Apoi 
din pridvorul bisericii 


întretăiate,Bucureşti, Editura Universităţii din Bucureşti, 
2016, p. 227. 

O9Nu uita că vei muri — limba latină. 

10Andrei Paleolog Pictura exterioară din Țara 
Românească, Editura Meridiane, Bucureşti 1984, catalog, p. 
56. 

Joana Cristache Panait, op.cit. p. 10. 

12 (accesat 22.12.2022) 

p.10. 
Cristina Bogdan, Moartea şi lumea 
românească premodernă, discursuri 

Cumplita Moarte si Tânăra Împărăteasă 

